**ליבת החינוך הבלתי-פורמלי**

**למחלקות לנוער ברשויות המקומיות**

**להעמקת יישום** [**חוק הרשויות המקומיות**](http://www.knesset.gov.il/privatelaw/data/18/3/561_3_1.rtf)

[**(מנהל המחלקה לנוער ומועצת תלמידים ונוער) התשע"א - 2011**](http://www.knesset.gov.il/privatelaw/data/18/3/561_3_1.rtf)

**להעמקת**

**ספטמבר 2016**

**אלול תשע"ו**

**תוכן העניינים**

1. [**מבוא**](#מבוא)
2. [**רקע: מהו חינוך בלתי-פורמלי**](#רקע)
3. [**החינוך הבלתי-פורמלי בישראל**](#חלפ)
4. [**ליבת החינוך הבלתי-פורמלי**](#ליבה)

[**אבן יסוד 1: חיבור לזהות**](#א)

[**1א. זהות אישית: מסוגלות, ערכים ומיומנויות חברתיות**](#מסוגלות)

[**1ב. זהות תרבותית ולאומית**](#זהות)

[**1ג. פנאי איכותי**](#פנאי)

[**אבן יסוד 2: חיבור לאדם**](#ב)

[**2א. קבלת השונה**](#שונה)

[**2ב. אוכלוסיות ייחודיות**](#יחודיות)

[**2ג. נוער בסיכוי**](#סיכוי)

[**אבן יסוד 3: חיבור לחברה ולקהילה**](#ג)

[**3א. קהילתיות**](#קהילתיות)

[**3ב. מעורבות חברתית והתנדבות**](#מעורבות)

[**3ג. אורח חיים דמוקרטי**](#אורח)

[**3ד. מנהיגות נוער**](#מנהיגות)

[**אבן יסוד 4: חיבור למקום**](#ד)

[**4א. מחויבות למקום המגורים**](#מגורים)

[**4ב. מחויבות למדינה והכנה לצה"ל**](#מדינה)

[**4ג. זיקה לארץ**](#ארץ)

1. [**תכנון אסטרטגי לקראת תכנית עבודה שנתית במחלקה לנוער**](#תכנית)
2. [**תכנון תוצאתי**](#תכנון)
3. [**עשרה דיברות לכתיבת תכנית עבודה שנתית**](#עשר)
4. [**ביבליוגרפיה**](#ביב)
5. **נספחים**
6. [**מטרות החינוך**](#מטרות)
7. [**חוק הרשויות המקומיות (מנהל המחלקה לנוער ומועצת תלמידים ונוער)**](#חוק)
8. [**תקנות הרשויות המקומיות (מנהל המחלקה לנוער ומועצת תלמידים ונוער) (תנאים בדבר השכלה וניסיון למנהל המחלקה לנוער)**](#תקנות)
9. [**צו הרשויות המקומיות (מנהל המחלקה לנוער ומועצת תלמידים ונוער) (שיעור ההשתתפות של משרד החינוך בעלות שכר של מנהל המחלקה לנוער)**](#צו)
10. [**דוח מבקר המדינה: מעורבותן של רשויות מקומיות בהקניית חינוך לערכים לבני נוער**](https://www.google.co.il/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwiQsuS9lP_OAhVBHxoKHSV6DXcQFggiMAA&url=http%3A%2F%2Fwww.mevaker.gov.il%2Fhe%2FReports%2FReport_162%2F97e79efa-4115-44a9-919b-a33e5894f3f1%2F6485.pdf%3FAspxAutoDetectCookieSupport%3D1&usg=AFQjCNGYZXg2MT6Ey6-hiH16zWCgFWQb-g&sig2=-xvb-RoJXoo4RoyR4_lK2A)
11. **[אמנת תנועות הנוער (2006)](#אמנה)**
12. **תיאורי תפקידים**
13. [**ראש המחלקה לנוער ברשות**](#ראש)
14. [**רכז מנהיגות יישובי**](#רכז)
15. [**מנהל / רכז מרכז הכנה לשירות משמעותי**](#הכנה)
16. [**מנהל התנדבות רשותי בחינוך**](#מנהל)
17. [**הכשרות  לבעלי תפקידים בחינוך הבלתי-פורמלי**](#הכשרות)
18. **מחוונים**
19. [**מפת מושגים – נוער בונה קהילה בונה נוער**](#מפה)
20. [**מיפוי קהילה**](#גורמים)
21. [**מדדים לאורח חיים דמוקרטי ברשות ובמחלקה לנוער ברשות**](#מדדים)
22. [**מחוון למועצת תלמידים ונוער רשותית**](http://cms.education.gov.il/NR/rdonlyres/52A685BA-2CFC-4169-8E57-91A13560210E/158049/moazotisrael.pdf)

**ניהול, כתיבה ועריכה: יעל נזרי**

**כתיבה ועריכה: חנה ארז, סימא גוטמן, רותי קליין-פרקש, נועה שגב.**

**עריכה לשונית: אפרת חבה**

**חברי הוועדה**

**ראש הוועדה:** **יעל נזרי**, מפקחת ארצית על חינוך חברתי-קהילתי ברשויות המקומיות

**איתן טימן –** מנהל אגף חברתי-קהילתי תלמידים ונוער

**טליה נאמן** - מנהלת אגף תכנים, תכניות, הכשרה והשתלמויות

**שמעון שמעון** – מפקח מטה מינהל חברה ונוער

**רפי דהן –** מנהל מחוז מרכז

**חנה שוורץ –** מנהלת מחוז תל-אביב

**חנה ארז** – מפקחת ארצית על חינוך חברתי

**הדרה רוזנבלום –** מפקחת ארצית על תחום מנהיגות נוער נבחרת וייצוגית

**דויד שטרית –** מפקח ארצי על חינוך חברתי במגזר הכפרי

**גילי דנה –** מפקחת ארצית על תחום מניעת התנהגויות סיכוניות

**שושי שפיגל** – מפקחת ארצית על חינוך חברתי-קהילתי בחמ"ד

**עמליה לואין –** מפקחת ארצית על תכנים ותכניות

**סימא גוטמן** – ס' מנהלת מה"ד ארצי

**עדי שפירא** – ס' מנהלת בית הספר הארצי לעובדי הוראה שיין

**תהילה עמר –** מנהלת מה"ד ארצי למנהיגות

**אברהם בן-שושן** – ממונה מחוז צפון

**גילה בורנשטיין** – ממונה מחוז חיפה

**אילנית אביב-שפרוט –** ממונה מחוז מרכז

**ורד פינקלשטיין** – ממונה מחוז תל-אביב

**חוה אברבנאל –** ממונה מחוז ירושלים

**איילה חג'ג'** – ממונה מחוז דרום

**עלי הייכל –** ממונה חברה ערבית

**אורלי ירוסלבסקי –** מפקחת רשותית במחוז צפון

**קרן ליפשיץ-זייתון –** מדריכה ארצית, נוער בסיכוי

**אורן פיינגולד –** מדריך ארצי, מחלקה לתנועות נוער ולארגוני נוער

**גל איובי** – מדריכה ארצית, חינוך חברתי

**נעה שגב –** מדריכה ארצית, חוק הנוער ומנהלי מחלקות לנוער

**רותי קליין-פרקש –** מדריכה ארצית, מנהלי מחלקות לנוער

**סיגל שיינמן** – מדריכה ארצית, מטה

**מיכל מנקס –** יו"ר מחלקת חינוך בשלטון המקומי

**רונית בר –** מנהלת המחלקה להתנדבות, ג'וינט ישראל

**מישל בן-שטרית –** מנהל מחלקת ילדים ונוער בחברה למתנ"סים

**זהבה אלהרר** – מנחה מחוזית, החברה למתנ"סים

**ליאת מוסרי –** יו"ר האגודה המקצועית למנהלי מחלקות לנוער, מנהלת המחלקה לנוער ראש-העין

**רותי שלוסברג** – ס' יו"ר האגודה המקצועית למנהלי מחלקות לנוער, מנהלת המחלקה לנוער חולון

**גיא אליהו –** דובר האגודה המקצועית למנהלי מחלקות לנוער, מנהל המחלקה לנוער פתח-תקווה

**יובל גת –** חבר מזכירות האגודה המקצועית למנהלי מחלקות לנוער, מנהל המחלקה לנוער נהריה

**עפרה שיר לביא** – חברת מזכירות האגודה המקצועית למנהלי מחלקות לנוער, מנהלת המחלקה לנוער בני-שמעון

**אבי אוחיון –** חבר מזכירות האגודה המקצועית למנהלי מחלקות לנוער, מנהל המחלקה לנוער באר-שבע

**לאפז אסדי –** מנהל המחלקה לנוער דיר אל-אסד

**סאבר יוסף –** מנהל המחלקה לנוער שפרעם

**אנה פרז –** מנהלת המחלקה לנוער בית-דגן

**מזל שאלתיאל –** מנהלת המחלקה לנוער אשדוד

**מבוא**

חוק הרשויות המקומיות (מנהל המחלקה לנוער ומועצת תלמידים ונוער) ה'תשע"א (2011) מגדיר את החינוך הבלתי-פורמלי כחינוך לילדים ולנערים ברשות חינוך מקומית, מחוץ לשעות הפעילות של מוסד חינוך, הכולל חינוך חברתי, ערכי וקהילתי והמיועד להשגת המטרות האמורות בסעיף 2 לחוק החינוך הממלכתי ה'תשי"ג (1953). בחוק זה, נקבע כי מנהל המחלקה לנוער אחראי לחינוך הבלתי-פורמלי ברשות החינוך המקומית ולקידומו.

מערכת החינוך במרחב הרשותי נשענת על מוסדות החינוך, על המרכזים הקהילתיים, על אגף החינוך על זרועותיו, על המחלקה לנוער על זרועותיה ועל גורמים בחברה האזרחית. המחלקה לנוער אמורה לפעול בשותפות ובתיאום עם כלל הגורמים במערכת לקידום הנושאים שעליה לקדם במרחב הרשותי.

במדינת ישראל, משרד החינוך אחראי לחינוך הבלתי-פורמלי באמצעות מינהל חברה ונוער. בהתאם לכך, ועדה המורכבת מבעלי תפקידים שונים במשרד החינוך וברשויות, מאנשי מחקר ומאנשי שדה גיבשה את תכנית הליבה לחינוך הבלתי-פורמלי, לאחר שבחנה את כלל המרכיבים והפעילויות המתקיימים ברשויות ברחבי הארץ, ארגנה אותם לפי אבני יסוד וקבעה אבני דרך לצורך הגדרת מטרות ישימות ומדידות.

התכנית מושתתת על ארבע **אבני יסוד**: חיבור לזהות, חיבור לאדם, חיי חברה וקהילה וחיבור למקום. לפי אבני יסוד אלו, נגזרות **אבני דרך**:נושאים מרכזיים וכן **עקרונות פעולה** **וצירים מארגנים**. אבני היסוד – שמגדירות את ליבת התוכן של המסגרות שבאחריות מנהל המחלקה לנוער – ואבני הדרך הנגזרות מהן מבוססות על מטרות החינוך, כפי שהוגדרו בחוק, ודומות במהותן לאבני היסוד ולאבני הדרך של תכנית הליבה לחינוך החברתי במוסדות החינוך הפורמליים ביישוב. זאת כדי להבטיח רצף חינוכי בין בתי הספר למוסדות החינוך הבלתי-פורמליים.

התכנית מאפשרת למחלקות לנוער לקיים שיח חינוכי עם כלל באי המחלקה, במטרה לגבש תכנית פעולה המותאמת למאפיינים הדמוגרפיים והמבניים של הרשות, לצרכיה ולמדיניות שהתוו ראשיה.

**רקע: מהו חינוך בלתי-פורמלי**

**הגדרה**

לאורך השנים, נעשו ניסיונות מגוונים להגדיר מהו חינוך בלתי-פורמלי, זאת בשל היותו דינמי, משתנה כל הזמן ומגיב לנסיבות. החינוך הבלתי-פורמלי הוא תפיסה חינוכית-פדגוגית שהתפתחה בארגוני חינוך וקהילה חוץ בית-ספריים – שבדרך כלל המשתתפים בפעילויות שהם מציעים עושים זאת בזמנם הפנוי, ביוזמתם ובבחירתם (המנחם ורומי, 1997). בבסיסה של תפיסה זו, טבועה ההנחה כי אפשר לממש מטרות חינוכיות וחברתיות באמצעות עקרונות, תכנים, ארגונים וכלים בעלי רמת מיסוד גמישה, המשוחררים מתבניות פורמליות – הקיימות בדרך כלל בבתי ספר.

החינוך הבלתי-פורמלי מוגדר גם כמתודה חברתית המופעלת בפעילויות בית ספריות שמתרחשות מחוץ לכיתה או בתוך הכיתה בפעילויות בעלות מאפיינים חברתיים.

**מטרות החינוך הבלתי-פורמלי**

מטרות החינוך הבלתי-פורמלי מכוונות להניע למעורבות חברתית פעילה למען הכלל ולעודד ביטוי עצמי של צורכי הפרט (סילברמן-קלר, 1989). גמישותה של המערכת הבלתי-פורמלית מאפשרת סיפוק דפוסים ייחודיים של חינוך לקבוצות אוכלוסייה מוגדרות (קליבנסקי, 2004). תחת מטרייה זו, יש מגוון רב של תחומים, כגון: חינוך חברתי, חינוך מוסרי, חינוך ערכי, חינוך משלים, חינוך לפנאי, חינוך קהילתי, תכניות העשרה, קידום נוער.

בקהילות מבוססות בעולם המודרני, החינוך הבלתי-פורמלי נתפס כפעילות פנאי לפיתוח הפוטנציאל האישי וכתכלית בעלת חשיבות כשלעצמה (קליבנסקי, 2008).

**מאפייני החינוך הבלתי-פורמלי**

מאפייניו המרכזיים של החינוך הבלתי-פורמלי, על-פי פרופ' ראובן כהנא, הם (כהנא, 2000):

**וולונטריות** – החינוך הבלתי-פורמלי מאפשר הצטרפות למסגרות שונות והשתתפות בהן בבחירה חופשית. ממד זה מטיל על המחלקה לנוער את האחריות להביא את בני נוער להשתתפות בפעילות בבחירה מושכלת. לשם כך, על המחלקה לנוער לפעול על-פי איתור צרכים תמידי בקרב קהל היעד שלה, לבדוק את איכות השירותים והאפשרויות לעתים תכופות, וליצור מגוון רחב של הזדמנויות להשתתפות בבחירה עבור כל הקהילה.

**רב-ממדיות –** החינוך הבלתי-פורמלי מאפשר טווח רחב של סוגי פעילויות – השונות בתוכנן, אך שוות בערכן ובחשיבותן. ממד זה מאפשר למחלקה לנוער לנצל את כלל המשאבים והמרחבים העומדים לרשותה בקהילה כדי להתאים את הפעילות למגוון אוכלוסיות וכדי ליצור חיבורים שיאפשרו העצמה של הפרט, של הקבוצה ושל הקהילה בו בזמן.

**סימטריה** – החינוך הבלתי-פורמלי מאפשר יחסים ללא הבדל ניכר של כוח ושל סמכות בין חברי הקבוצה לבין עצמם ובינם לבין המבוגרים. כתוצאה מכך, היחסים מבוססים על עקרונות ועל ציפיות מוסכמים והדדיים. ממד זה חשוב ביותר בשיח חינוכי עם בני נוער שמטרתו ליצור מרחב השפעה ושכנוע ללא שימוש בסמכות ובכוח. ממד זה חיוני גם לטיפוח מנהיגות צעירה ולשילובה במילוי תפקידים, וכתוצאה מכך ליצירת הזדמנויות להרחבת מניפת ההשפעה והפעילות של המחלקה לנוער. לממד זה יש השפעה רבה מאוד בבניית מנגנונים ומסגרות לשיתוף רב-גילאי ורב-מגזרי.

**מורטוריום** – החינוך הבלתי-פורמלי מעודד גילוי אחריות ומילוי תפקידים ומאפשר ניסוי וטעייה בטווח התנסות רחב. תהליך זה כולל למידה מהצלחות ומכישלונות ומשום כך מביא לצמיחה ולהתבגרות. ממד זה מחייב את מנהל המחלקה לנוער ליצור הזדמנויות רבות ככל האפשר להתנסויות של בני נוער במרחב הקהילתי, לצד חניכה ויצירת שיח רפלקטיבי במרחב בטוח – המקבל טעויות במטרה לאפשר למידה והעצמה.

**דואליזם** – החינוך הבלתי-פורמלי מאפשר קיום של מגמות שונות ולפעמים סותרות בו בזמן, לדוגמה: קיום אינדיווידואלי וקולקטיבי. מצבים אלו מאפשרים התנסויות בנורמות חלופיות המיושמות במגוון של מצבים. המשמעות המעשית של מאפיין זה היא שבתהליך החינוכי במסגרות החינוכיות שבונה המחלקה לנוער מתקיים עיקרון של טיפוח חשיבה ביקורתית. דבר המחייב, לדוגמה, יצירת תהליכים שיגרמו לבני הנוער לפתח סקרנות אינטלקטואלית ולרכוש כלים לדיון המבוסס על מידע רלוונטי, על יכולת הנמקה ועל העמקה.

**מודולריות –** החינוך הבלתי-פורמלי מאפשר סדר משתנה של פעולות בהתאם לצרכים ולתנאים. גמישות רבה במערכת מאפשרת הסתגלות מהירה לסביבה משתנה. מאפיין זה מבטיח ומאפשר למחלקה לנוער יצירת מבנים ארגוניים, דרכי פעולה ומקבצים של פעולות שאינם בהכרח תלויים זה בזה והמאפשרים שינוי וגמישות מיטבית. מאפיין זה מאפשר גם לבני נוער להשתתף בפעילויות בהתאם ליכולתם, לרצונם ולעניין שלהם בה.

**אינסטרומנטליזם אקספרסיבי –** החינוך הבלתי-פורמלי מאפשרחיבור בין מענה לצורך מידי לתוצאות עתידיות, שילוב בין ההווה הנראה לעין למטרה העתידית. שילוב זה משפר את יכולת הביצוע של אנשים במטלות ארוכות טווח. מאפיין זה מאפשר למחלקה לנוער ליצור מצבים להתנסות של בני נוער בדרך שמאפשרת להם לחוות בהווה התמודדות עם משימות ועם מצבים עתידיים. לכן חשוב להעמיד בפני בני הנוער אתגרים שעליהם להתמודד אתם בדרך יצירתית ולעורר בהם את ההבנה שמציאת פתרון תכשיר אותם להתמודדות עתידית.

**סימבוליזם פרגמטי** – החינוך הבלתי-פורמלי עושה שימוש מושכל בהסמלה. סמלים ופעולות קשורים זה בזה. להסמלה השפעה רבה על הלכידות הקבוצתית והקהילתית, ובעיקר על ההזדהות של הפרט עם הכלל, על תחושת השייכות שלו למשהו גדול ממנו ועל תפיסתו את עצמו כמשמעותי לכלל. לכן חשוב שמנהל המחלקה לנוער יגבש עם כלל השותפים מערך של סמלים ושל ריטואלים בעלי משמעות.

**פיקוח חברי** – פיקוח באמצעות הסברה ושכנוע יותר מאשר באמצעות איסור – בדרך כלל פיקוח של קבוצת השווים על חבריה. ממד זה מאפשר לבני הנוער לתרגל אחריות חברתית ולרכוש כלים לשותפות מכבדת. לפיקוח החברי השפעה רבה על הנורמות המתגבשות בקבוצה ועל הטמעה מיטבית של ערכים שהקבוצה מאמצת. ככל שעובד הנוער ישכיל להיעזר בפיקוח חברי לקידום ערכים ונורמות בין חברי הקבוצה, כך הקבוצה תרכוש כלים ומיומנויות של אחריות חברתית ושל מחויבות לחברי הקבוצה ולקהילה.

בבסיס הצופן של הבלתי-פורמלי, לפי כהנא (2004), עומדות הנחות מספר בנוגע להתנהגותם של צעירים:

* צעירים מחפשים אחר משמעות אותנטית לחייהם, אחר מידה רבה ביותר של ביטוי עצמי של פרטים או של קבוצות.
* צעירים מבקשים הזדמנויות לפרשנות של חוויות אישיות ולהבניה שלהן.
* רוב הפרטים בוחרים בפרשנויות המספקות דרגה גבוהה ביותר של משמעות או של אותנטיות לחוויות, למרות, ואולי בגלל, ריבוי הפרשנויות האפשריות לאותה חוויה.
* אותנטיות מתפתחת, בעיקר, בהקשרים חברתיים המבוססים על חופש ועל בחירה.

מחקרים רבים רואים יתרונות משמעותיים בהשתתפות בני נוער במסגרות חינוך בלתי-פורמליות, כגון: רכישה של מיומנויות אישיות והעצמתן; פיתוח כישורי חיים מגוונים; העצמת תחושת השייכות האישית, החברתית והלאומית; שיפור הביטוי העצמי שימוש באינטליגנציות מרובות והגברת היכולת להגיע להישגים ולהצלחה בתחומים שונים; יצירת קשרי חברות; יצירת מפגש בין אנשים שונים. ההשפעה החיובית מתרחשת כאשר ההשתתפות במסגרות החינוך הבלתי-פורמליות היא קבועה ומתמשכת (Vandell et al., 2005; Deschenes et al., 2010; מנדל-לוי וארצי, 2016).

**למידה חברתית כתפיסה מתודית בחינוך הבלתי-פורמלי**

הלמידה החברתית מכוונת להתפתחות ולצמיחה של הפרט, לפיתוח תפיסה חברתית-ערכית, להקניית מיומנויות חברתיות ולטיפוח מסוגלות חברתית, ובעיקר: ליצירת קשר בין התפיסה הערכית של האדם לבין התנהגותו.

העיקרון המנחה המרכזי בתהליך הלמידה החברתית הוא למידה אגב התנסות. הלמידה החברתית מאופיינת בתהליך שיטתי ומובנה שבו שלושה ממדים מרכזיים – שאינם היררכיים, אלא מתקיימים זה לצד זה ומצטרפים לתהליך שלם של למידה:

1. **ממד התנסותי-סימולטיבי**: התנסות במצבים היפותטיים, כמו דיון בדילמה מוסרית ומשחק סימולציה על תופעות חברתיות, כדי לבחון רפלקטיבית את התנהגותם של המשתתפים במצבי המשחק ולהפיק לקחים מההתנסות.
2. **ממד קוגניטיבי**: התייחסות עקרונית לתכנים הנלמדים והמשגתם, בעיקר דרך דיון ורפלקציה, כגון דיון בדילמה מוסרית.
3. **ממד התנסותי-יישומי**: מתן הזדמנות להתנסות במצבי אמת במסגרות בקהילה, ליישום עקרונות ומיומנויות שנרכשו ולהסתייעות במבוגר מלווה בניתוח תפקודם של המשתתפים ובהפקת לקחים לשיפור תפקודם החברתי (ניסוי וטעייה). פיתוח המיומנויות החברתיות של בני נוער על-ידי התנסות מאפשר להם לתפקד במסגרת החברתית שהם משתייכים אליה, למצות את הפוטנציאל האישי שלהם ועם זאת להתמקד ביעדים שיביאו לרווחת הפרט והקבוצה גם יחד.



**החינוך הבלתי-פורמלי בישראל**

**על-פי חוק הרשויות המקומיות (מנהל יחידת הנוער ומועצת תלמידים ונוער) ה'תשע"א, 2011[[1]](#footnote-1)\***

דוח מבקר המדינה (2009) עסק במעורבותן של רשויות מקומיות בהקניית חינוך לערכים לבני נוער. מסקנותיו הובילו לחקיקת "חוק הרשויות המקומיות – מנהל יחידת נוער ומועצת תלמידים ונוער", המכונה "חוק הנוער", בשנת 2011 (ראו בנספח).

החוק מטפל בשני תחומים מרכזיים: הראשון – מיצוב וחקיקה בנוגע לתפקיד מנהל המחלקה לנוער ברשות המקומית או במועצה האזורית; השני – אחריות מנהל המחלקה לנוער להקמת מועצת תלמידים ונוער ברשות.

החוק מגדיר את חובת מינוי מנהל מחלקה לנוער במשרה מלאה בכל רשות המונה לפחות 1,000 ילדים ובני נוער. בנוסף, החוק מגדיר את תפקיד מנהל המחלקה לנוער לשם מיצוב תפקידו המהותי כאחראי על תחום החינוך הבלתי-פורמלי ועל יצירת רצף חינוכי-ערכי מבוקר עד ערב לכל נער ונערה שבתחום שיפוטו.

תנאי הכשירות למנהל המחלקה לנוער הם: תואר ראשון אקדמאי ממוסד אקדמי מוכר או תואר אקוויוולנטי, שלוש שנים ניסיון בהדרכה חינוכית ושנת ותק בניהול חינוכי. תהליך המיון כולל השתתפות במרכז הערכה ובקורס הכוון (אוריינטציה) של כ-240 שעות מטעם מינהל חברה ונוער. החוק קובע כי מנהל המחלקה לנוער יפעל בכפיפות לראש הרשות או למנהל מחלקת חינוך ברשות.

משרד החינוך מתקצב חלק משכרו של מנהל המחלקה לנוער ברשויות העומדות בדרישות החוק – יחסית למצב החברתי-כלכלי של הרשות.

התחום השני שבו מטפל החוק הוא מועצת תלמידים ונוער רשותית. החוק מגדיר בפירוט מועצה תקנית, תפקידיה, הסדרי עבודתה ותפקידו של מנהל המחלקה לנוער בתחום זה.

את החוק מלוות שתי ועדות סטטוטוריות: ועדת הטמעת חוק הנוער וועדת אוגדן בעלי תפקידים. בוועדות אלה, משתתפים נציגים ממשרד החינוך, ממשרד הפנים, מההסתדרות, נציגי אגודת מנהלי מחלקות לנוער ועוד. הוועדות מתכנסות פעמיים בשנה, מקיימות דיון במצב הטמעת החוק ברשויות ומנסות לתת מענה לקשיים הקשורים ביישום החינוך הבלתי-פורמלי בשטח.

כאמור, משרד החינוך הוא הגורם האחראי לכלל החינוך בישראל, לרבות החינוך הבלתי-פורמלי. עם זאת, אין כיום חובה חוקית לספק שירותי חינוך בלתי-פורמלי. פיתוח שירותים אלו ומימונם נחלק בין גורמים רבים: רשויות מקומיות, שהן הגורם המרכזי; גופים ללא מטרות רווח; משרדי ממשלה; עמותות; גופים פרטיים וכו'.

**ליבת החינוך הבלתי-פורמלי**

**חזון מינהל חברה ונוער**

כלל אזרחי ישראל יכירו במורשת התרבותית של עמם, יתרמו לחברה ולסביבה, יאהבו את מדינתם, ארצם ומולדתם ויהיו מחויבים לערכיה הדמוקרטיים ולחוקיה, יפעלו בדרך מוסרית, ינהיגו ויונהגו בדרך ערכית ויכוננו חברת מופת ברוח עקרונות מגילת העצמאות.

**אבן יסוד** היא [אבן](http://www.maot.co.il/lex13/glossary/g_154.asp) ששמים בייסודו של [בניין](http://www.maot.co.il/lex13/glossary/g_411.asp) חדש. בהשאלה, אבן יסוד היא מרכיב חיוני שעליו מבוסס דבר מה.

**אבני דרך** הן אבנים לסימון מרחקים אשר הונחו לאורך דרכים באימפריה הרומית. בהשאלה, אבן דרך היא אירוע חשוב או חלק מתהליך חשוב.

**אבני יסוד**

מינהל חברה ונוער הגדיר **ארבע אבני יסוד** בעבודתו החינוכית:

* **חיבור לזהות**
* **חיבור לאדם**
* **חיבור למקום**
* **חיבור לחברה ולקהילה**

**דמות הבוגר בהתאם לאבני היסוד**

**אבני דרך בליבת החינוך הבלתי-פורמלי**

נושאים מרכזיים בעבודת המחלקה לנוער ברשות בהתאם לארבע אבני היסוד

**אבן יסוד 1: חיבור לזהות**

**את מוצא שלשה שמות נקראו לו לאדם:**

**אחד מה שקוראים לו אביו ואמו,**

**ואחד מה שקוראין לו בני אדם,**

**ואחד מה שקונה הוא לעצמו.**

**טוב מכולן מה שקונה הוא לעצמו.**

(מדרש תנחומא לפרשת ויקהל, א)

זהותו האישית של האדם היא התמונה שהאדם בונה ביחס לעצמו במהלך חייו, והיא הנותנת משמעות לחייו. הזהות כוללת נטיות, תכונות, כישורים, ערכים, אמונות ותפיסות של הפרט. היא כוללת את ה"אני" העצמי ואת הדרך שבה אחרים תופסים את ה"אני". הזהות מתגבשת ביחסי גומלין עם הסביבה לאורך כל החיים, אך במיוחד במהלך שנות הנעורים.

גיבוש זהות אישית וייחודית חיוני להתפתחות נורמטיבית ולחיים תקינים. אולם, גיבוש זהות הוא תהליך מורכב של בחירה בין חלופות, הטומן בחובו קשיים רבים, במיוחד בעידן שלנו שבו הפרט מאופיין בריבוי זהויות, ביניהן:

* **זהות קבוצתית:** שייכות לקבוצה, הזדהות עמה ומחויבות לה. אדם יכול להיות שייך לקבוצות שונות בו בזמן.
* **זהות אידיאולוגית:** ערכים ויעדים שהפרט רוצה להשיגם.
* **זהות לאומית**: מרכיבי הגדרה עצמית הקושרים בין אדם לבין לקבוצה לאומית אתנית – עם.
* **זהות אזרחית**: מרכיבי הגדרה עצמית הקושרים בין אדם לבין המדינה שבה הוא חי.
* **זהות דתית**: מרכיבי הגדרה עצמית הקושרים בין אדם לבין דת שבה הוא מחזיק.
* **זהות מגדרית:** תפיסה עצמית, שייכות למגדר והזדהות עמו.
* **זהות מקצועית:** תפיסה עצמית מקצועית המבוססת על תכונות, על מיומנויות, על אמונות, על ערכים, על מניעים ועל התנסויות.

**1א. זהות אישית: מסוגלות, ערכים ומיומנויות חברתיות**

זהות אישית מתגבשת באמצעות **טיפוח מודעות עצמית, מסוגלות, ערכים ומיומנויות תוך-אישיות ובין-אישיות**, כגון: חיזוק יכולת הוויסות הרגשי, קבלת ההחלטות ויכולת התמודדות במצבים של אי-ודאות, וכן באמצעות טיפוח האינטליגנציות השונות והעצמתן ופיתוח יכולות כמו יצירתיות, ביטוי אישי ויכולת השפעה. במהלך שנות ההתבגרות, המתבגר מפתח מודעות עצמית, מעמיק את האינטראקציות החברתיות, עוסק בשאלות של דימוי עצמי ושל זהות מגדרית ומתחיל לחפש כיוונים של זהות מקצועית.

אינטראקציות בין-אישיות חשובות ביותר לגיבוש מיומנויות בין-אישיות, היוצרות השלמה חיונית לתפיסת האני של היחיד ושל הקבוצה. עבודה בצוות, גיבוש מסוגלות להתמודדות עם לחץ קבוצתי, פיתוח יכולת הנהגה אישית וקבוצתית, פיתוח סובלנות וסבלנות, יכולת שיפוט מוסרי וגיבוש נורמות חיים הן בסיס לפיתוח הזהות האישית.

**תפקידה של המחלקה לנוער** הוא לספק למרב בני הנוער ברשות הזדמנויות ומסגרות לפיתוח זהותם האישית במסגרות אישיות וקבוצתיות וולונטריות, כגון: חוגים, תנועות נוער, קבוצות מנהיגות וכדומה. באחריותה של המחלקה לנוער לדאוג לכוח אדם מיומן – למבוגרים משמעותיים ואחראיים היכולים להעניק לבני הנוער סביבה בטוחה והכוונה נכונה ולסייע להם בתהליכי פיתוח זהותם האישית, בבניית סולם ערכים וברכישת מיומנויות חברתיות הדרושות להם להמשך החיים.

**1ב. זהות תרבותית ולאומית**

המטען התרבותי שכל פרט ופרט נושא באמתחתו הוא גורם משמעותי בבניית זהותו של המתבגר. לכן, יש חשיבות לפעילות אשר תסייע לבני הנוער להכיר את תרבותם, להיחשף לגווניה ולהתוודע לתרבויות אחרות.

הזהות התרבותית של החברה הישראלית נמצאת בתהליך של בנייה ושל התהוות. הרוב היהודי של החברה הישראלית נשען על מורשת תרבותית רבת שנים. רוב זה, הכולל מגוון של זרמים ושל תפיסות, בונה את עצמו במסגרת ריבונית לאומית לאחר אלפיים שנות גלות, מקיים קשר של סולידריות ושל מחויבות עם העם היהודי בתפוצות וקולט עלייה בעלת גוונים תרבותיים ייחודים.

עם זאת, החברה הישראלית היא חברה רבת תרבויות, הכוללת קבוצות מיעוטים בעלות מאפיינים דתיים ותרבותיים משלהן. לכן, כדי להגיע ללכידות חברתית וליצירת מרקם אזרחי משותף, החברה הישראלית מחויבת לפעול לטיפוח ערכים פרטיקולריים ולהגנה על זכותו של כל אזרח לתת ביטוי לתרבותו הייחודית, ובה בעת לחזק את התרבות האזרחית כיסוד משותף.

לפיכך, **על המחלקה לנוער** להעניק לגיטימציה ולתת במה לתרבות האישית, המשפחתית, הקבוצתית והקהילתית של בני הנוער, בהנחה שהיכרות מכבדת עם המטען התרבותי של הפרטים בקבוצה תורמת לגיבוש הזהות האישית והקבוצתית ולחיזוק ביטחונם העצמי של בני הנוער ביחס לזהותם.

המחלקה לנוער תסייע לבני הנוער להכיר גוונים של מסורות תרבותיות שונות כדי להביא לידי ביטוי את העושר התרבותי של כלל החברה. הכרת תרבויות אחרות, של עמים קרובים ורחוקים, תעודד סקרנות ותרחיב אופקים. היכרות עם האחר, במתן כבוד ולגיטימציה לשונות, משמעותה פיתוח סובלנות ויכולת לחיות זה לצד זה.

לצד כל אלה, המחלקה לנוער תחזק את התרבות האזרחית הישראלית על-ידי הבלטת המשותף, באמצעות יצירת הזדמנויות להזדהות עם סמלים ועם אירועים המשקפים הוויה אזרחית משותפת – הכוללת שפה, סמלים, טקסים, היכרות עם נופי ארץ ועוד. המחלקה לנוער תיזום מפגשים בין אוכלוסיות ומגזרים שונים ופעילויות לתרגול אורח חיים המבוסס על ערכים של כבוד לכל אדם. פעילויות מגוונות אלה מכשירות את בני הנוער להיות שותפים פעילים בעיצובה של התרבות המתהווה.

**1ג. פנאי איכותי**

מרחב הפנאי הוא בעל חשיבות רבה בהתפתחות מיטבית של ילדים ובני נוער. הזהות, למרכיביה, מתפתחת ומתגבשת בכל רגע בחייו של המתבגר: בבית, במשפחה, בחברת השווים, בשכונה, ביישוב, בבית הספר, בתנועת הנוער ובכל מסגרת הקיימת מעבר לבית הספר. לכן, ניהול פנאי הוא מרכיב חשוב בעבודתה של המחלקה לנוער.

הפנאי יוצר לילדים ולנוער הזדמנויות להתנסות בקבלת אחריות, להעשיר את עולם הידע שלהם, לשפר את תחושת המסוגלות ואת הביטחון העצמי, למצות את היכולות והמשאבים האישיים במידה רבה יותר, לרכוש מיומנויות חדשות וליצור קשרים חדשים. הפנאי יכול להעניק תחושת רווחה ואיכות חיים, לייצר חוויות של הצלחה ושל הישג ולזמן מפגשים חווייתיים, ולעתים עוצמתיים.

פעילות הפנאי מתחלקת לשני סוגים: **פנאי חופשי** ו**פנאי מאורגן**. **פנאי חופשי** מתייחס לפעילות המתבצעת ללא התערבות מבוגרים, כגון משחק עם חברים ובילוי בקולנוע. הפנאי החופשי מספק לכל הילדים, בכל הגילאים והחברות, הזדמנויות למשחק. המשחק מספק תנאים ליצירתיות והזדמנויות למימוש יכולות ולהשתלבות במרחב. הוא מעודד מוטיבציה, מפעיל את הדמיון, משפר ביטחון עצמי ומסוגלות עצמית ומפתח מיומנויות פיזיות, חברתיות וקוגניטיביות.

**פנאי מאורגן** מתייחס לפעילות פנאי שמבוגרים מארגנים עבור ילדים, כגון חוגים ותנועות נוער. הפנאי המאורגן משפר יכולות בתחום החברתי והאישי. הוא מחזק את תחושת המסוגלות ואת הביטחון העצמי, יוצר הזדמנויות להצלחה ומפתח יכולות של הנעה עצמית. הוא משפר מיומנויות תוך-אישיות ובין-אישיות ומפחית לחצים וחרדות. לפנאי המאורגן השפעה מערכתית על התנהגות מונעת: הוא מפחית התנהגות בריונית ואלימה, מעורר מודעות לסכנות בתחום הפעילות ברשת וההתנהגות המינית ומפחית מקרי פשע בקרב מתבגרים. פנאי מאורגן מסייע בתהליכי למידה, מצמצם בעיות התנהגותיות ומסייע במניעת נשירה.

**תפקידה של המחלקה לנוער** הוא לזהות ערוצים אפשריים לחיבור עם בני הנוער בזמן **הפנאי החופשי** שלהם – לדוגמה: נוכחות במרכזים שבהם בני נוער נוהגים לבלות את זמנם, כמו קניונים – ולנצל זאת לפעילות איכותית ומשמעותית – המיועדת ל**פנאי מאורגן** ועם זאת רלוונטית לרצונותיהם של בני הנוער, פעילות המטפחת ערכים חברתיים והמכשירה את בני הנוער לחיים בוגרים, בהתאם לעקרונות אלו:

* פיתוח אוריינות ומיומנות של צריכה נבונה של פעילויות פנאי באמצעות חשיפה לעושר פעילויות הפנאי הקיימות ברשות ובקהילה, הרחבת אופק הדמיון של בני הנוער ומתן כלים לבחירה מושכלת בפעילויות פנאי איכותיות.
* מתן מענה רלוונטי ואטרקטיבי לצרכים של בני הנוער, לרצונותיהם ולאינטרסים שלהם.
* יישוג (outreach) – פעילות יזומה ליצירת מוטיבציה להשתתפות בני נוער בפעילויות.
* הצעת פעילות מגוונת ומעשירה בתחומי עניין שונים, כגון: ספורט, מוזיקה, אמנות, העשרה לימודית.
* שילוב שיח ערכי במרב הפעילויות, בהתאם לדגשים של משרד החינוך ושל הרשות המקומית.
* נגישות והתאמה של הפנאי לכלל בני הנוער ולתפיסות ערכיות ודתיות שונות.
* העסקת צוות מיומן המודע לאחריות המוטלת עליו.
* שיתוף בני הנוער בתכנון פעילויות הפנאי ובביצוען ועידוד מעורבות פעילה שלהם.
* תיאום בין המערכות ובין המסגרות השונות ברשות המעורבות בפעילות בני נוער: החינוך הפורמלי והבלתי-פורמלי, החינוך המיוחד, אגודות ספורט, גורמי רווחה ומגזר שלישי.
* חיזוק הקשר עם המשפחה ועידוד לבילוי זמן משפחתי על-ידי ייזום תכניות ופעילויות המשותפות להורים ולבני נוער.

**הצעה למסגרות פעילות ולתכניות עבודה ברשות ליישום אבן יסוד: חיבור לזהות (לינק)**

**אבן יסוד 2: חיבור לאדם**



**"ואהבת לרעך כמוך"**

(ויקרא יט, יח)

**"מה ששנוא עליך לא תעשה לחברך"**

(שבת לא ע"א)

כבוד האדם והיחס לבני אדם באשר הם כשווי ערך וכנבראים בצלם הוא ערך מוסרי בסיסי ותשתית הכרחית לחברה מתוקנת.

מגילת העצמאות קובעת: "מדינת ישראל תהא מושתת על יסודות החירות, הצדק והשלום לאור חזונם של נביאי ישראל... מדינת ישראל תקיים שוויון זכויות חברתי ומדיני גמור לכל אזרחיה בלי הבדל דת, גזע ומין, תבטיח חופש דת, מצפון, לשון, חינוך ותרבות."

אכן, בחברה הישראלית קיימת, לכאורה, הסכמה בדבר כבוד האדם כערך משותף לכולם, המעוגן בחוק יסוד כבוד האדם וחירותו. אולם, לעתים קרובות, השסעים והמתחים בחברה הישראלית יוצרים מצבים של ניכור בין קבוצות שונות ושל פגיעה הדדית בין אנשים בשל מוצא עדתי, שייכות לאומית, תפיסה דתית או פוליטית, מגדר ונטייה מינית או מעמד חברתי-כלכלי.

כפי שטען נלסון מנדלה: "איש אינו נולד כשהוא שונא אדם אחר בגלל גוון עורו, מוצאו או דתו. אנשים לומדים לשנוא, ואם ניתן ללמדם זאת, ניתן ללמדם לאהוב, כי האהבה קרובה יותר ללבו של האדם מאשר ניגודה."

חוק החינוך הממלכתי קבע ששתי המטרות הראשונות של החינוך במדינת ישראל הן: "(1) לחנך אדם להיות אוהב אדם, אוהב עמו ואוהב ארצו, אזרח נאמן למדינת ישראל, המכבד את הוריו ואת משפחתו, את מורשתו, את זהותו התרבותית ואת לשונו; (2) להנחיל את העקרונות שבהכרזה על הקמת מדינת ישראל ואת ערכיה של מדינת ישראל כמדינה יהודית ודמוקרטית ולפתח יחס של כבוד לזכויות האדם, לחירויות היסוד, לערכים דמוקרטיים, לשמירת החוק, לתרבותו ולהשקפותיו של הזולת, וכן לחנך לחתירה לשלום ולסובלנות ביחסים בין בני אדם ובין עמים".

**2א. קבלת השונה**

החברה הישראלית היא חברה רבת תרבויות, המורכבת ממספר רב של קבוצות אתניות שונות. מערכת החינוך בישראל מפוצלת לזרמים מספר: חינוך ממלכתי, חינוך ממלכתי-דתי, חינוך ערבי, חינוך חרדי ועוד. כל זרם, על גווניו השונים, מחנך את תלמידיו בהתאם לתפיסת עולמו החברתית, התרבותית והדתית. לעתים קרובות, תלמידי הזרמים השונים אינם מכירים את תלמידי הזרמים האחרים ואינם נחשפים לעולמם התרבותי. כתוצאה מהיעדר היכרות הדדית, מתפתחות דעות קדומות ועמדות גזעניות, מתעצמים חששות ופחדים ונוצרת עוינות ותחרות בין המגזרים השונים. לפיצול זה השפעות הרות גורל על הסולידריות החברתית והאזרחית במדינת ישראל ועל תודעת השותפות באחריות לקיומה ולרווחת אזרחיה.

**המחלקה לנוער אחראית** לתת מענה מותאם לכל אחת מהקבוצות בקהילה: דתיים, חרדים, דוברי שפות שונות וכדומה, באמצעות **פעילות חינוכית-ערכית לכל קבוצה בנפרד המאפשרת לכל קבוצה לבטא את ייחודה**.

עם זאת, המחלקה לנוער תשאף לצמצום הניכור והמתחים בין הקבוצות וליצירת אקלים של קבלה, של סובלנות ושל כבוד הדדי באמצעות מפעלים המאפשרים לכל האוכלוסיות לפעול במשותף וכן באמצעות **מפגשים יזומים לחיבור בין הקבוצות השונות בקהילה ומחוצה לה**.

על הרשות המקומית, כמיקרוקוסמוס של החברה הישראלית על קבוצותיה ועל קהילותיה, ליצור מפגשים משמעותיים בין אוכלוסיות שונות ולהקנות כישורים הנדרשים לחיים משותפים.

מומלץ שהמפגשים יתקיימו ברוח העקרונות של עתי"ד ישראלי: בני נוער המשתתפים במפגשים ייפגשו לפחות ארבע פעמים בשנה לאורך שנתיים. המפגשים יהיו **מתמשכים ותהליכיים** ויכללו מרכיבים אלו:

1. **פעילות חווייתית מהנה**.
2. עיסוק ב**זהות** פרטיקולרית, בהכרת זהויות אחרות ובזהות ישראלית משותפת.
3. עיסוק ב**עתיד** בנושאים שמעניינים את בני הנוער.

המפגשים יזמנו שיתוף פעולה בין חברי הקבוצות, ביחס של שוויון ושל כבוד הדדי, יתרמו ליצירת אמון הדדי בין הקבוצות השונות ולפיתוח שפה משותפת המבוססת על כבוד, על סובלנות, על תרומה הדדית ועל מחויבות משותפת לעתיד המדינה והחברה.

בנוסף, המחלקה לנוער תשאף לקדם מפגשים בין בני נוער מתרבויות שונות מעבר לגבולות המדינה, לשם יצירת חיבורים עם אוכלוסיות ברחבי העולם – יהדות התפוצות ואוכלוסיות אחרות. המפגשים יתקיימו במסגרת משלחות נוער, חילופי נוער ושיח ברשת.

**2ב. אוכלוסיות ייחודיות**

בקרב בני הנוער בקהילה אוכלוסיות ייחודיות מסוגים שונים, בהן:

**בני נוער בעלי צרכים מיוחדים** כתוצאה מלקויות מסוגים שונים המשפיעות על תפקודם, לקויות גופניות, שכליות, רגשיות, התנהגותיות ועוד. חלקם משולבים בחינוך הרגיל וחלקם לומדים במסגרות החינוך המיוחד.

**על המחלקה לנוער** מוטלת האחריות לזהות את הצרכים החברתיים המיוחדים לבני נוער אלה, במידת האפשר לשלב בני נוער אלה בפעילויות הרגילות, ובמידת הצורך ליצור עבורם מסגרות ייחודיות.

**מחוננים ומצטיינים**

משרד החינוך מגדיר כמחוננים כאחוז אחד מתלמידי כל שנתון. המחוננים מאופיינים ביכולת לימודית גבוהה או בכישרון אמנותי, וכן ברמה גבוהה של מוטיבציה ושל יצירתיות.

**המחלקה לנוער** צריכה להיות מסוגלת לזהות את המחוננים ואת המצטיינים בקהילה, ליצור עבורם הזדמנויות להשתלבות בפעילויות של מעורבות בקהילה שיתרמו להעצמתם האישית והחברתית, ולזמן אפשרויות להשתלבות בתפקידי הובלה ומנהיגות למתאימים לכך.

**בני נוער עולים**

אחד המאפיינים הבולטים של מדינת ישראל הוא היותה מדינה קולטת עולים. כ-70 אחוזים מהאוכלוסייה היהודית בישראל הם עולים מדור ראשון או שני.  ילדים ובני הנוער המגיעים לישראל חווים את משבר ההגירה של הוריהם ואת השינויים שיוצר המעבר מתרבות אחת לאחרת. עם זאת, בהם טמונה האפשרות להשתלבות מוצלחת ודרכם השתלבות הוריהם תהיה קלה יותר.

**על המחלקה לנוער** מוטלת האחריות לתת מענה לצרכים החברתיים והתרבותיים של בני הנוער העולים כדי להקל עליהם את השילוב בחברה הישראלית מצד אחד וכדי לאפשר להם לשמר את תרבותם ולחשוף אותה בפני הקהילה הקולטת ובכך לתרום לה ולהעשיר אותה מצד אחר.

**2ג. נוער בסיכוי**

יש הגדרות שונות באשר למאפייני נוער בסיכון. ריבוי ההגדרות משקף את הראייה השונה של אנשי מקצוע ותאורטיקנים שונים אותה תופעה. ההגדרות השונות מכתיבות את הדגשים, את ההתייחסויות ואת הגישות של ארגונים שונים בנושא זה.

ילד או נער בסיכון בגילאי שלוש עד 18 מוגדר כאדם הנמצא במצב הפוגע, או העלול לפגוע, ביכולתו להשתלב באורח חיים לימודי תקין ולממש את יכולתו האישי בתחום זה, בזכותו הבסיסית להשכלה משמעותית ואיכותית, ביכולתו להשתלב בחיי החברה או משפחה, וכן הנמצא במצב שבו יש חשש ממשי להתפתחותו התקינה, בין אם סיכון זה תלוי בו, במשפחתו או בסביבתו.

בני נוער הנמצאים בסיכון מגיעים ממגזרים שונים בחברה וממקומות שונים בארץ: ותיקים ועולים חדשים, ערבים ויהודים, ממעמד חברתי-כלכלי גבוה ומשכונות מצוקה, עירוניים ובני קיבוצים וכו'. המשותף לכולם הוא תחושת הניכור ממערכת החיים הנורמטיבית של בני גילם והסימפטומים החברתיים-התנהגותיים שתחושה זו יוצרת, כגון: שוטטות, עבריינות, שימוש בסמים ואלכוהול וונדליזם. תלמידים הנמצאים בקבוצת סיכון זו מאופיינים בהיעדר מיומנויות למידה ועבודה בסיסיות, בהישגים לימודיים נמוכים לאורך זמן, בדימוי עצמי נמוך, בהיסטוריה של נשירה ושל מעברים רבים בין מסגרות לימודיות שונות, בהיעדרויות תכופות מבית הספר ומהבית, במוטיבציה נמוכה ובתפיסת עתיד מוגבלת וצרה.

המאה ה-21 מזמנת מצבים מורכבים ובעלי פוטנציאל סיכוני למרבית בני הנוער. הביטוי "נוער בסיכוי" מבוסס על ההנחה שכל נער ונערה בישראל נמצא בסיכון ובסיכוי. היום רוב בני הנוער אינם משתייכים למסגרות מאורגנות (מלבד מסגרת החינוך הפורמלי), ואין בסביבתם דמויות חינוכיות בוגרות בעלות ניסיון המשמשות עבורם מודל חיובי. ההנחה היא שמי שמשתתף בפעילות מאורגנת נמצא בסיכון מופחת ובסיכוי מוגבר לחיים נורמטיביים ואיכותיים.

**תפקידה של המחלקה לנוער** הוא להעניק לכל בני הנוער בקהילה הכוונה ואוזן קשבת, לתת לכולם מענה שוויוני בנושאי חברה וקהילה, להפנות אותם בעת הצורך לגורמי טיפול ולפעול בצורה מותאמת ומתואמת עם כלל הגורמים החינוכיים והטיפוליים ברשות ובמשרדי החינוך והרווחה. המחלקה לנוער תפעל לשילוב כלל בני נוער בתכניותיה ותפעל לבניית תכניות ייחודיות לבני נוער בסיכוי, כולל פעילויות למניעת התנהגויות סיכוניות בקהילה וברשת.

**הצעה למסגרות פעילות ולתכניות עבודה ברשות ליישום אבן יסוד: חיבור לאדם (לינק)**

**אבן יסוד 3: חיבור לחברה ולקהילה**

**"מטרת החינוך צריכה להיות:**

**אנשים המצטיינים בעצמאות,**

**במחשבה ובמעשה,**

**ועם זאת רואים בשירות למען הכלל**

**את משימת חייהם העיקרית."**

(אלברט אינשטיין(

קהילה היא מערכת חברתית וולונטרית, המשמשת לחבריה מוקד הזדהות ומשמעות. הקהילה כוללת רשת של התארגנויות ומגוון של שחקנים במסגרות שלטוניות, ממסדיות והתנדבותיות. יש בה מערכות יחסים, דפוסי תקשורת אישיים ומתמשכים, ערוצי תקשורת מוסכמים ויחסי גומלין בתחומי חיים שונים. מטרתה היא לתת מענה לצרכים של יחידים, של קבוצות ושל ארגונים ולאפשר להם לממש את השתתפותם ואת שותפותם במרחב הציבורי.

השתייכות לקהילה היא צורך בסיסי של בני אדם. הקהילה היא המקום העיקרי שבו ילד רוכש את זהותו התרבותית והמקום העיקרי שבו מבוגר משתתף בחברה.

קיימים סוגים שונים של קהילות:

* **קהילה גאוגרפית –** אנשים שחיים באותו מקום (בדרך כלל יישוב קטן).
* **קהילה אתנית דתית –** אנשים בעלי מורשת תרבותית היסטורית משותפת.
* **קהילה מקצועית –** אנשים בעלי אינטרסים ותחומי עניין משותפים.
* **קהילה חברתית –** אנשים שיש ביניהם קשרים חברתיים.
* **קהילה וירטואלית –** אנשים שיש ביניהם קשרים מרחוק, ללא מפגש פנים אל פנים.

**3א. קהילתיות**

קהילתיות היא היכולת של החברים בקהילה ליצור הסכמה המבוססת על יחסי אמון והדדיות בין מרכיביה. הלכידות החברתית מאפשרת לחברי הקהילה לממש את שותפותם במרחב הציבורי, בדרך וולונטרית, ולחוש שייכות, מחויבות ומשמעותיות.

קהילתיות היא גישה חברתית הרואה בחיי קהילה אמצעי התומך בקיום האנושי ומשלים אותו. היא מאפשרת התמודדות קבוצתית עם בעיות שהפרט לבדו אינו יכול לפתור אותן. בבסיס הקהילתיות עומד הצורך האנושי להיות יחד. התפיסה הקהילתית מבקשת לפעול על בסיס של התחשבות בזולת ושל מוכנות לסייע, ואגב כך מתחזק החוסן הקהילתי.

פיתוח תחושת קהילתיות ושייכות קהילתית עשוי לצמצם את הניכור בחברה. ההתנסות בפעילות קהילתית בונה את יכולתו של הפרט לפעול עם אחרים ולגלות אחריות לעשייה. היא מלמדת אנשים לשתף פעולה, לקבל החלטות קבוצתיות, לפתור בעיות משותפות ולגייס משאבים לטובת הכלל. היא מאפשרת יישום ערכים של ערבות הדדית ושל עזרה. השתתפות במסגרת קהילתית מאפשרת, מחד גיסא, את העצמת הפרט – על-ידי פיתוח מיומנויות ויכולות המחזקות תחושה של הערכה עצמית וביטחון עצמי – ומאידך גיסא את העצמת הקהילה.

**נוער בונה קהילה – קהילה בונה נוער**

**למחלקה לנוער** חשיבות מרכזית בהעצמת הקהילה ובקידום החוסן הקהילתי, אגב מימוש המטרה של העצמת זיקתם של בני נוער לקהילת היישוב שבו הם גרים ותחושת השייכות שלהם.

המחלקה לנוער תממש את התפיסה הקהילתית בכמה דרכים:

* חיזוק מסגרות שיאפשרו שיח בין כל הגורמים המרכזיים בקהילה: הרשות המקומית, התושבים, הנוער והחברה האזרחית.
* קידום של יעדים ושל מטרות משותפות והסכמה על יעדים ועל דרכי פעולה על בסיס הבהרת תחומי האחריות והמעורבות של כל אחד מהגורמים.
* יצירת דפוסים של הידברות ושל קבלת החלטות בין הגורמים השונים.
* יצירת קהילה מרובת מנהיגים וחינוך כל חברי הקהילה למעורבות ולמחויבות.
* שאיפה לחיבור כל אנשי הקהילה להוויה הקהילתית, בשמירה על ערכי כבוד האדם ועל זכויות הפרט.
* קיום דיאלוג פתוח בקבוצות רב-גילאיות ושיתוף בהתגייסות לפתרון בעיות המשותפות לכלל השותפים או לחלקם.
* יצירת הזדמנויות לחיזוק הקשרים עם מוסדות החינוך הפורמליים ולקידום מפעלים משותפים לטובת הקהילה.

**3ב. מעורבות חברתית והתנדבות**

אחת ממטרות החינוך היא: "לטפח מעורבות בחיי החברה הישראלית, נכונות לקבל תפקידים ולמלאם מתוך מסירות ואחריות, רצון לעזרה הדדית, תרומה לקהילה, התנדבות וחתירה לצדק חברתי במדינת ישראל" (חוק החינוך הממלכתי ה'תשס"ד, 2003).

מעורבות חברתית פעילה מייצרת סולידריות ולכידות חברתית ומעצימה את תחושת הקהילתיות, השייכות והאחריות של הפרטים כלפי הקהילה, ובכך מחזקת את ההון החברתי שלה. מעורבות חברתית מפתחת יכולת אמפתית ומשמשת תשתית לקידום סובלנות וקבלת השונה.

מעורבות חברתית פעילה היא תהליך ספירלי: מנגנונים חברתיים ממוסדים תורמים ליצירתן של רשתות חברתיות הדוקות בקהילה, וכתוצאה מכך להתפתחות אמון ונורמות של הדדיות – המאפשרים שיתופי פעולה נוספים.

מחקרים מצביעים על כך שמעורבות חברתית מגבירה בקרב בני נוער תחושת עצמאות ושליטה, מעלה את הביטחון העצמי ואת היכולת האישית להשתתף משמעותית בתהליכי החלטה. מעורבות בקהילה מחזקת את החוסן הנפשי של הפרט ותורמת לצמצום התנהגויות סיכוניות. חינוך למעורבות חברתית בגיל צעיר משפיע על התנדבות בעתיד ועל יחסם של בני נוער לחברה ולקהילה גם בבגרותם.

**תפקידה של המחלקה לנוער** הוא לעודד את מעורבותם של בני הנוער בקהילה ולקדם התנדבות של בני נוער וצעירים בה. מחקרים מראים שדוגמה אישית שמבוגרים מספקים היא יסוד חיוני לקידום המוטיבציה של בני הנוער למעורבות ולהתנדבות. לכן, חשוב שהמחלקה לנוער תפעל לשילוב צעירים ומבוגרים משמעותיים בתהליכי המעורבות וההתנדבות. כמו כן, שתפעל ליצירת מרחבי התנסות מגוונים, לפיתוח תהליכים חינוכיים תומכים של תכנון, עיבוד ורפלקציה ולמתן הזדמנויות רבות ככל האפשר לבני הנוער **ליזום** פעילויות של מעורבות חברתית.

ברשויות הרלוונטיות, המחלקה לנוער תפעל בשיתוף פעולה עם [**מנהל ההתנדבות הרשותי**](#מנהל)**,** שאחראי ליישום המדיניות להעמקה של ההתנדבות ולהרחבתה במסגרות החינוך הפורמליות והבלתי-פורמליות. מנהל ההתנדבות הרשותי אחראי למכלול התכניות הפועלות ברשות, ובכללן [**לתכנית להתפתחות אישית ולמעורבות חברתית**](http://cms.education.gov.il/EducationCMS/Units/Noar/TochniothUmifalim/meoravutchev.htm) המופעלת בבתי הספר ובקהילה. הוא אחראי לפיתוח מערך התנדבות בחינוך ברשות המקומית ולשיתופי פעולה ושותפויות בתחום ההתנדבות בחינוך ברמה בין-מגזרית.

**3ג. אורח חיים דמוקרטי**

בחוק החינוך הממלכתי, נקבע שעל מערכת החינוך בישראל "להנחיל את העקרונות שבהכרזה על הקמת מדינת ישראל ואת ערכיה של מדינת ישראל כמדינה יהודית ודמוקרטית ולפתח יחס של כבוד לזכויות האדם, לחירויות היסוד, לערכים דמוקרטיים, לשמירת החוק, לתרבותו להשקפותיו של הזולת, וכן לחנך לחתירה לשלום ולסובלנות ביחסים בין בני אדם ובין עמים" (חוק החינוך הממלכתי 2004, מטרה 2).

העצמת החינוך לדמוקרטיה ולאורח חיים דמוקרטי תורמת לפיתוח בני הנוער כאזרחים בוגרים הפועלים בהכרה בערכים הומניסטיים ובאמונה שהם הבסיס להוויה הדמוקרטית, המחויבים לעקרונות הדמוקרטיים, המעוניינים לשמור על צביון דמוקרטי ומסוגלים לכך, המעורבים בחברה ובמדינה ומחויבים להן בהווה ובעתיד. אולם, לימוד תאורטי בלבד של יסודות הדמוקרטיה, ללא התנסות, אין בו די כדי להכשיר את בני הנוער לחיים בחברה דמוקרטית. במילים אחרות, יש ליצור שילוב משמעותי בין שיח מושכל ומעמיק על הווייתה של ישראל כמדינה יהודית ודמוקרטית, על כל האתגרים הכרוכים בכך, לבין מתן הזדמנויות להתנסות בפועל באורח חיים דמוקרטי בקהילה. עמדה זו באה לידי ביטוי גם בדוח קרמניצר: "אקלים אזרחי פירושו יצירת אפשרות לילדים ובני הנוער לחוות באופן רצוף ערכים אזרחיים ולהפנימם ולהתנסות במיומנויות אזרחיות" (דוח קרמניצר, עמ' 25).

התנסות באורח חיים דמוקרטי תשפיע על עיצובן של נורמות המושתתות על ערכים הומניסטיים ועל הטמעתן, כגון: שוויון ערך האדם, שמירה על זכויות, קבלת החלטות הרוב בהתחשבות בצורכי המיעוט, מחויבות לשמירה על החוק, הוגנות והגינות, שקיפות ויושר, סובלנות כלפי האחר והשונה, שיח תרבותי במצבי מחלוקת ועוד.

**המחלקה לנוער מחויבת** לאורח חיים דמוקרטי גם **ברמה הערכית** וגם **ברמה הפרוצדורלית.** לדוגמה: יישום **שוויון הזדמנויות** באמצעות תהליך איתור צרכים ובאמצעות מתן מענה לצורכי כל בני הנוער, **חינוך לסובלנות** באמצעות מפגשים בין קבוצות שונות, **מחויבות לשמירת החוק** באמצעות תקנון, **קידום מנהיגות** **ייצוגית** של בני הנוער באמצעות מועצת תלמידים ונוער רשותית, **פיזור הכוח הפוליטי** באמצעות הקמת מנגנוני השפעה על מקבלי החלטות וכדומה.

המחלקה לנוער תיזום תכניות ופעילויות המכוונות ליצירת קהילה חברתית המתנסה באורח חיים דמוקרטי הלכה למעשה במסגרות שונות, כגון: [מועצת תלמידים ונוער רשותית נבחרת](http://cms.education.gov.il/EducationCMS/Units/Noar/Perut/MavoDivreiPetichah.htm), ועדות רב-גילאיות, פרלמנט נוער. מסגרות אלה מיועדות לאפשר לבני הנוער התנסות בהליכים דמוקרטיים, בניהול דיאלוגים, בהשתתפות ובשותפות קהילתית ובתפקידי מנהיגות.[[2]](#footnote-2)

**3ד. מנהיגות נוער**

**בניגוד לתפיסה המקובלת, מחקרים מראים שמנהיגות אינה תכונה הקיימת בקומץ נבחרים בלבד, אלא תכונה שרבים מבני הנוער יכולים לפתח מגיל צעיר, וכי כישורי מנהיגות ילכו ויתעצבו במהלך החיים. קיימת הסכמה כי כישורי מנהיגות מתחזקים במיוחד כאשר ניתנות לנער בגיל הנעורים ובצעדי ההנהגה הראשונים הזדמנויות להוביל, להסתכן, ללמוד מהצלחות וגם מכישלונות. לכן, חשוב לפתוח בפני מרב בני הנוער חלון הזדמנויות לרכישת מיומנויות וכישורים, המאפשר התנסויות והתמודדויות המכינות את הנער לקראת מילוי תפקידי מנהיגות במצבי חיים אמתיים.**

**מנקודת המבט של הקהילה, מנהיגות נוער חזקה** מחזקת את החוסן הקהילתי. היא מאפשרת שותפות ומעורבות של בני הנוער בקהילה, ואלו מחזקות את תחושת השייכות לקהילה ולחברה ואת קבלת האחריות לעתידה. טיפוח מנהיגות צעירה מאפשר למחלקות לנוער ליצור תשתית להרחבת ההזדמנויות של בני הנוער להיות שותפים לתפקיד ולקבל על עצמם מחויבויות שיתרמו להרחבת ההשפעה של המחלקה לנוער על הילדים ועל הנוער שביישוב.

חשוב שהמחלקות לנוער יקבלו על עצמן אחריות לנושא ויאפשרו לבני נוער רבים ככל האפשר לרכוש מיומנויות הנהגה ולפתח כישורי מנהיגות אישיים וחברתיים, להתנסות בתפקידי מנהיגות בתחומים מגוונים על בסיס ערכים דמוקרטיים, לפתח מודעות עצמית והעצמה, לקבל משוב בונה ותמיכה של מלווה מבוגר בעל ניסיון והכשרה.

**קיימים שני סוגים של מנהיגויות נוער:**

**מנהיגות ייצוגית** (כגון: מועצות תלמידים ונוער, קבוצת הנהגה במתנ"ס) היא מנהיגות נבחרת, שכל אחד מחבריה הגיע לתפקידו בתהליך דמוקרטי של בחירות. ברמה הרשותית, **מועצת תלמידים ונוער רשותית** היא הגוף הייצוגי והנבחר של כלל בני הנוער ברשות. תפקידה לייצג את בני הנוער באמצעות דיאלוג עם עולם המבוגרים. הפעילות שמקיימות מועצות נוער רשותיות פותחת בפני הרשות נתיב מסודר ומאורגן לעבודה עם גוף המשמש מועצת עיר צעירה. במועצה באים לידי ביטוי שלל גווני הרצונות והצרכים של בני הנוער, ובאמצעותה אפשר לייצר מגוון מרבי של פעילויות עם בני הנוער ולמענם. אמנם בני הנוער בקבוצה זו מזוהים כמנהיגים מיד עם היכנסם לקבוצה, אך בכל זאת יש להצמיד להם חונך מבוגר, שתפקידו לחזק את כישורי ההנהגה ואת מיומנויות הניהול שלהם, ובעיקר לכוון אותם לעשייה ערכית ומוסרית.

**מנהיגות ייעודית** כוללת בני נוער שבוחרים בעצמם להיות חברים בקבוצות המכשירות אותם למנהיגות בתחומים ייעודיים, כגון: מדריכי תנועות נוער וארגוני נוער, מד"צים – מדריכים צעירים המדרכים חברתית צעירים מהם, מדריכי של"ח צעירים – המדריכים בתחום ידיעת הארץ, נוער מד"א.

**מטרות התכניות לטיפוח מנהיגות צעירה**

1. לעודד את בני הנוער להירתם לתפקידי מנהיגות לתרומה לקהילה ולחברה, בהבנת חשיבות תפקידו של מנהיג במשטר דמוקרטי.
2. להעשיר את בני הנוער בידע כללי ומקצועי.
3. להקנות לבני הנוער מיומנויות ולטפח כישורים שיסייעו להם במילוי תפקידי מנהיגות על-
פי אמות מידה דמוקרטיות.
4. לזמן לבני הנוער התנסויות בתפקידי מנהיגות, אגב הפקת לקחים מתמדת ובליווי,
בהדרכה, בתמיכה ובמתן משוב.
5. לחזק את יכולתם של בני הנוער להנהיג ולהדריך על-פי ערכים דמוקרטיים ולהתמודד עם אתגרים, עם קשיים ועם כישלונות.
6. לפתח בקרב בני הנוער יחס חיובי לערכי היסוד של החברה בישראל (ערכי הצדק והמוסר, אהבת העם, הארץ והמורשת).

**תכניות הכשרה למנהיגות צעירה נשענות על מודל חמשת המרכיבים**

1. בירור ערכים ובניית חזון הקשור לתפקיד.
2. העשרת הידע המקצועי והרלוונטי לתחום המנהיגות: על מנהיגות, על סוגיות חברתיות, על עקרונות הדמוקרטיה ותרבות ישראל, על ערכים סביבתיים ועוד.
3. פיתוח כישורים חברתיים ומיומנויות שונות, כגון: מודעות עצמית, תקשורת בין-אישית, פתרון קונפליקטים, קבלת החלטות, תכנון וארגון, הצגת נושא, ניהול ישיבה, עבודה בוועדות.
4. התנסות בתרומה לקהילה אגב קבלת משוב ואגב הפקת לקחים.
5. ליווי ותמיכה – חניכה.

**תנועות נוער וארגוני נוער**

[אמנת תנועות הנוער](http://cms.education.gov.il/EducationCMS/Units/Noar/TechumeiHaminhal/NoarVekehila/amana.doc), שנחתמה בשנת 2006 בין משרד החינוך התרבות והספורט, מרכז השלטון המקומי, מרכז המועצות האזוריות ומועצת תנועות הנוער, קובעת: "הרשויות המקומיות והמועצות האזוריות רואות בתנועות הנוער גורם מרכזי הפועל בקהילה ומקדם אזרחות טובה ומעורבות חברתית גבוהה באמצעות פעילות החניכים והבוגרים".

**המחלקה לנוער** תעודד את פעילות תנועות הנוער וארגוני הנוער ברשות המקומית, תסייע לפעילותן במידת האפשר, תקדם שיתופי פעולה ותיצור מרחב אפשרויות להשתלבות כל בני הנוער בתנועה או בארגון המתאימים להם.

מנהל המחלקה לנוער ברשות, או אדם אחר מטעמו, יהיה אחראי לתיאום בין הרשות, משרד החינוך, מועצות תנועות הנוער ורשויות שלטון אחרות ולחיזוק שיתוף הפעולה ביניהם. רכזי תנועות הנוער יוצגו בפני הרשות טרם כניסתם לתפקידם.

**הצעה למסגרות פעילות ולתכניות עבודה ברשות ליישום אבן יסוד: חיבור לחברה ולקהילה (לינק)**

**אבן יסוד 4: חיבור למקום**

"האדם אינו אלא תבנית נוף מולדתו" (שאול טשרניחובסקי)

**ירושלים**

**ישראל**

"מקום" לעולם איננו מושג ניטרלי. הוא טעון בסיפורי חיים, בהיסטוריה ובערכים. המושג "מקום" מכיל בתוכו היבטים מגוונים, כגון: בית, קהילה, סביבה אנושית וטבעית, ארץ, מדינה, שפה, תרבות, היסטוריה ומורשת.

בהקשר החינוכי, אפשר להתבונן במושג "מקום" בשלושה הקשרים מרכזיים:

**מקום מגורים:** למקום הגאוגרפי והחברתי שבו מבלה אדם את ילדותו ואת נעוריו יש השפעה מכרעת על נטיותיו, על ערכיו ועל עולמו התרבותי. לכן חשוב להעמיק את ההיכרות עם מקום זה, לטפח את תחושת השייכות לו ואת האחריות כלפיו.

**מקום לאומי-אזרחי:** למקום שלנו – מדינת ישראל בארץ ישראל – יש משמעות ייחודית. כבר הצהרת בלפור הכירה בזכותו של העם היהודי ל"בית לאומי בארץ ישראל", ומגילת העצמאות ראתה בכך מתן "תוקף בינלאומי לקשר ההיסטורי שבין העם היהודי לבין ארץ ישראל ולזכות העם היהודי להקים מחדש את ביתו הלאומי". על בסיס זה, הוקמה מדינת ישראל כמסגרת מדינית יהודית דמוקרטית, שאנו אזרחים בה, משתייכים אליה ופועלים על-פי חוקיה.

**מקום גלובלי:** כתוצאה מהתפתחות הטכנולוגיה, אנחנו חיים היום בכפר גלובלי, שבו תהליכים שמתרחשים באזור אחד משפיעים על אזורים אחרים במידה רבה יותר ובקצב מהיר יותר מאשר אי פעם בעבר. כתוצאה מההתפתחות הטכנולוגית המואצת, השפעת האדם ואחריות האדם מתרחבות לכל כדור הארץ והיקום.

**4א. מחויבות למקום המגורים**

החוסן של היישוב או של הקהילה מותנה, בין היתר, בתחושת השייכות של החברים למקום, במעורבותם בו, במחויבותם אליו ובקשר שלהם אליו.

בשיעורי מולדת, התלמידים לומדים על המורשת של היישוב שלהם, מסיירים בו ויוצרים מיזמים לטיפוח הסביבה ביישוב.

**על המחלקה לנוער** מוטלת אחריות להעצים למידה זו ולטפח את הקשר של בני הנוער למקום מגוריהם ואת מחויבותם לו. יש ליצור הזדמנויות לפיתוח גאוות יחידה יישובית בקרב בני הנוער, לעודד אותם להכיר את היישוב באמצעות סיורים חווייתיים ובאמצעות הכשרת סיירים ומדריכים יישוביים ולבנות עם בני הנוער יוזמות ופרויקטים לשיפור איכות החיים ואיכות הסביבה ביישוב ולמיתוג היישוב.

**4ב. מחויבות למדינה והכנה לצה"ל**

מדינת ישראל צעירה יחסית ונאבקת עדיין על קיומה ועל עיצוב דמותה החברתית, התרבותית והלאומית. לפיכך אזרחיה נדרשים לפעול לשמירה על קיומה כמדינה יהודית דמוקרטית, לטיפוח איכות חיים, להנחלת ערכים חברתיים, לפיתוח יצירה תרבותית ולהגנה על ביטחון תושביה. בני הנוער נדרשים לממש את מחויבותם למדינה באמצעות גיוס לשירות בצה"ל, או למסגרת שירות לאומי-אזרחי. שירות משמעותי למדינה הוא מימוש חובה אזרחית. הוא מבטא את הנכונות לקבל אחריות ולתרום לקיום הקולקטיבי ומחזק את תחושות השותפות והשייכות לעם ולמדינה.

**למחלקה לנוער** תפקיד מרכזי בטיפוח תחושת ההשתייכות של בני הנוער לעם, לארץ ולמדינת ישראל ובהגברת תחושת האחריות של בני הנוער לשמירה על ביטחון המדינה במימוש זכותם וחובתם האזרחית. לשם כך, המחלקה לנוער תפעל לקידום שירות משמעותי בערוצים המותאמים לאוכלוסיות היעד.

**הכנה לשירות משמעותי בצה"ל**

תכנית רשותית להכנה לשירות משמעותי תיבנה בהתאם לנתוני הגיוס הרשותיים (שהמערכת הצבאית תעביר) ולנתוני השירות הלאומי והאזרחי. התכנית הרשותית תשלים את הנעשה בבתי הספר, במתן תשומת לב לאוכלוסיות ייחודיות, כגון בעלי צרכים מיוחדים ברי גיוס, בני נוער המתגוררים ביישוב אך אינם לומדים במערכת החינוך ביישוב, עולים חדשים ובני נוער מנותקים.[[3]](#footnote-3)

**המחלקה לנוער** תפעל לקידום תכנית הכנה לשירות משמעותי ברשות, שתכלול:

1. **ברמה פרטנית**
* בניית פרופיל אישי של כל מלש"ב הדורש תשומת לב מיוחדת לשם ליווי פרטני.
* הידוק הקשר עם הבקו"ם ומעקב ובקרה על כל תהליכי הגיוס.
* נקיטת פעולות תמיכה במלש"בים שאינם משתפים פעולה עם הבקו"ם, כגון "צו אחוד", תיאום התייצבות קבוצתית בבקו"ם.
1. **ברמה קבוצתית**
* הכנה פיזית ומנטלית (ערכית ורגשית) ומתן מידע לקראת השירות.
1. **ברמה קהילתית**
* קיוםאירועי שיא בקהילה, כגון: יום חיילות, אירוע הוקרה למתגייסים, אירוע הצדעה לחיילים מצטיינים.

אחת הדרכים לקידום הכנה לשירות משמעותי הוא [**מרכז הכנה לשירות משמעותי בצה"ל ובשירות הלאומי-אזרחי**](http://cms.education.gov.il/EducationCMS/Applications/Mankal/EtsMedorim/7/7-1/HodaotVmeyda/H-2013-6-7-1-1.htm). המרכזים נועדו לתת מענה לכלל בני הנוער ברשות ולאגם את סך המשאבים שכל הגופים השותפים מקצים לנושא כדי להבטיח עשייה חינוכית אפקטיבית ויעילה המתאימה למאפיינים הדמוגרפיים של הרשות וכדי להעלות את מספר בני הנוער המתגייסים לצבא או לשירות הלאומי-אזרחי והמשרתים שירות משמעותי.

היעד החינוכי שעומד בבסיס הפעילות של מרכזי ההכנה הוא הצגת השירות כזכות אזרחית ראשונה במעלה בפני בני הנוער, זאת כדי שישתלבו בהצלחה בשירות משמעותי במסגרת הצבא או במסגרת שירות לאומי-אזרחי וכדי להכינם לאזרחות בוגרת, משמעותית ופורייה.

**הכנה לשירות לאומי-אזרחי**

השירות הלאומי-אזרחי מיועד לבני נוער שאינם ברי גיוס. המחלקה לנוער תזהה את האוכלוסיות שאינן בנות גיוס ותפעל לשילובן במסגרות השירות הלאומי או האזרחי.

מעבר לחשיפת האפשרויות בפני המועמדים לשירות זה, המחלקה לנוער תפעל להעברת מידע נרחב ככל האפשר למועמדים לשירות ולמשפחותיהם, תפתח דרכים ליצירת מוטיבציה לשירות בקרב המועמדים ומשפחותיהם ותציע להם תמיכה וליווי לחיזוק חוסנם האישי ומחויבותם לקהילתם ולמדינתם.

**4ג. זיקה לארץ**

"כאן ביתי, פה אני נולדתי... כאן החברים אתם גדלתי... ואין לי שום מקום אחר בעולם" (עוזי חיטמן)

המושג "אהבת הארץ" כולל כמה רבדים. במישור אחד, אהבת הארץ היא זיקה אישית לארץ שבה אדם נולד, גדל ומתחנך. במישור שני, אהבת הארץ נובעת מתחושת קשר לאנשים שחיים בארץ הזאת. במישור שלישי, אהבת הארץ מבוססת על כך שהארץ הזאת היא מולדת היסטורית של עם.

הכרת הארץ – באמצעות פעילות בשטח, סיורים, טיולים ומסעות חינוכיים חווייתיים – היא תהליך עמוק ומקיף להקניה של מסכת ערכים חברתיים, אזרחיים ולאומיים ולהפנמתם. היא דורשת התייחסות רב-ממדית – רגשית, קוגניטיבית ופיזית – לנוף הארץ ולמורשת התרבותית, המובילה ליצירת קשר בלתי-אמצעי עם המולדת ולעיצוב זיכרון קולקטיבי בקרב המשתתפים. הפעילות בשטח מזמנת כר נרחב ללמידה חווייתית ולפעילות חברתית ערכית, כמו גם מפגש בלתי-אמצעי עם תופעות במקום התרחשותן. הסיורים והטיולים מחזקים את רקמת היחסים החברתית, מעודדים מחויבות ועזרה הדדית ומעצימים את החיבור למורשת הארץ באתרים השונים. המסע מזמן מיצוי יכולת וכישרון, גילוי, ביטוי ומימוש עצמי, הרפתקת זהות ותחושת הזדהות.

**המחלקה לנוער** תפעל לחיזוק הקשר של כלל בני הנוער לארץ דרך הרגליים, באמצעות פעילות בשטח, סיורים, טיולים ומסעות חווייתיים, מהנים ומשמעותיים. מומלץ שכוח אדם מקצועי ידריך את הסיורים ואת הטיולים, ושהם יתוכננו על-פי עקרונות החינוך הבלתי-פורמלי, יעוררו סקרנות, ויכללו פעילויות אתגריות, ביקורים באתרי טבע ומורשת ומפגשים חווייתיים עם דמויות משמעותיות בחברה הישראלית.

יש לתכנן מגוון חוויות, שיסבו הנאה למרב בני הנוער, יתרמו לעיצוב אישיותם ויעשירו את עולמם.

**הצעה למסגרות פעילות ולתכניות עבודה ברשות ליישום אבן יסוד: חיבור למקום (לינק)**

**תכנון אסטרטגי לקראת תכנית עבודה שנתית במחלקה לנוער**

**א.** **תכנון תוצאתי**

**חשיבה תוצאתית** (Outcome Thinking Style – OTS)[[4]](#footnote-4)

בהגדרתה הבסיסית, חשיבה תוצאתית היא חשיבה תכנונית המדגישה הגדרת מטרות כשלב ראשוני בתהליכי תכנון, ותוצאות מצופות בשלב השני לתהליך התכנון.

הגדרה מעט שונה של המונח מדגישה היבט של אחריות אישית, ולפיה "שימוש בחשיבה תוצאתית משמעו דרישה לעבודה מתוכננת וממוקדת יותר, תוך העמקת המחויבות והאחריותיות (תרגום למושג 'Accountability') של בעלי התפקידים לתוצאות פעולותיהם" (קמינקא, 2006). הגדרתה של חשיבה תוצאתית נשענת על שלושה עולמות תוכן מהספרות המחקרית (קמינקא, 2008):

א.     **תאוריה של הגדרת מטרות** (Goal-Setting theory): חוקרים רבים, כגון לוק ולת'ם (Locke & Latham, 1990; 2002), איששו את ההשערות הנוגעות להשפעה החיובית שיש לסוגים שונים של מטרות על תוצרים במגוון תחומים, כגון פסיכולוגיה ארגונית, פסיכותרפיה וחינוך.

ב.   **מטה-קוגניציה**: יכולות של חשיבה על חשיבה. לפי הגדרת פלאבל (1979) ואחרים, יכולות תכנון הן מרכיב חשוב בתהליכים מטה-קוגניטיביים פנימיים של האדם, ואנו מוסיפים – גם בארגונים המעודדים סביבות מטה-קוגניטיביות (כלומר שימוש בשאלות מטה-קוגנטיביות לבירור עצמי, למשל שאלות הנוגעות למטרות ולכיווני פעולה).

ג.  **גישת תכנון ופתרון בעיות "חשיבה פורצת דרך"**®: גישת תכנון גנרית-הוליסטית המדגישה הצבת מטרות בתחילת תהליכי תכנון והרחבתן. גישה מחקרית זו (נדלר ועמיתים, 1981; 1994; 1995; 2004) מצאה שיש חשיבות לתזמון שבו מגדירים מטרות בתהליך תכנוני, וכן שיש צורך בהרחבת מטרות לבחינת הקשרים ההדדיים בין תהליך נתון וקונטקסט רחב יותר.

גישת "[חשיבה פורצת דרך](http://www.bt-center.co.il)", שהיא אחד הבסיסים התאורטיים לחשיבה תוצאתית, נחקרה ונחקרת במשך שנים רבות ונמצאת מעלה את האפקטיביות (האישית והארגונית) של מבוגרים ושל ארגונים.

**תכנון תוצאתי במחלקה לנוער**

"**חשיבה תוצאתית**" מביאה בשורה למחלקה לנוער בכך שהיא תורמת למיקוד ולדיוק ביעדים ובדרכי הפעולה.

אחת המגבלות בהגדרה של תוצאות בחינוך לערכים היא שאלת ההפנמה ומועד ביטוי התוצאה. יש הטוענים שבדרך כלל תוצאות של חינוך לערכים אינן גלויות והן ניתנות להבחנה רק בעתיד הרחוק. לדוגמה: כשעוסקים בגיבוש זהות לאומית, הביטוי המעשי לאימוץ ערכים לאומיים יתקיים בבגרותו של הפרט.

מצדדי החשיבה התוצאתית בתכנון טוענים שטיעון זה אינו מדויק שכן אפשר לזהות מנבאים התנהגותיים בהווה המעידים על אימוץ הערכים, לדוגמה: השתתפות פעילה בבחירה בטקסים לאומיים או שיעור בני הנוער שהיו מעורבים באלימות מילולית או פיזית. גם הבעת עמדה בנושא מסוים יכולה בהחלט להעיד על התכוונות ולשמש תוצאה רצויה של תכנון, לדוגמה: מספר בני הנוער המביעים עמדה חיובית כלפי מוסדות המדינה.

לפיכך, כשבאים להגדיר את מדדי התוצאה בהקשר של חינוך לערכים, הבעת עמדה בנושא מסוים והתנהגות מסוימת בהווה יכולות לשמש מדד תוצאתי ולהעיד על הפנמה של ערך.

לתכנון תוצאתי חשיבות רבה בבנייה של כלים לאיסוף נתונים ולמיפוים, בנייה שתאפשר זיהוי מוקדי התקדמות או בלימה בהשגת היעדים.

**תהליך התכנון התוצאתי**

1. זיהוי תוצאות רצויות בהקשר לנושאים שעומדים על הפרק והנגזרים **מתכנית הליבה.**

התוצאות הרצויות ייגזרו מהנושאים וממידע מוקדם בדבר המצב הקיים ביישוב בהקשר לנושא. לדוגמה:

**הנושא:** מנהיגות צעירה.

**התוצאה המצופה:** בני הנוער יהיו מעורבים חברתית בקהילה ושותפים פעילים בהובלת תהליכים בה.

**מדד התפוקה:** עלייה בשיעור בני הנוער הפעילים בקבוצות להכשרת מנהיגות צעירה לאורך זמן, עלייה בשיעור בני הנוער היוזמים פעולות לטובת הקהילה והמוכנים לקבל על עצמם תפקידים בחברה.

1. זיהוי מוקדי שינוי או צורך – שמקדמים את השגת התוצאה או שמעכבים אותה.
* ניתוח הגורמים הדמוגרפיים השונים המשפיעים על התוצאה מדד זה, כגון: מגזר, שיעור תלמידים עולים, רקע סוציו-אקונומי.
* זיהוי קהל יעד בעל סיכויי השפעה גבוהים ביותר על המדד כמוקד לשינוי.
* מיפוי כלל הגורמים המשפיעים על מדד זה באמצעות עבודת שטח, קבוצות מיקוד, ראיונות, סקרים ועוד.
* דירוג הגורמים המשפיעים לפי רמת השפעתם והגדרת משקולת (למשל 5-1) היכולת שלנו להביא לשינוי ביחס לכל גורם.
1. גיבוש אבני דרך מרכזיות – פעולות מרכזיות להשגת התוצאה ולוח זמנים לביצוע.

לדוגמה – פעולות מיוחדות לגיוס אוכלוסייה מסוימת.

1. קביעת בעלי תפקידים להשגת אבני הדרך.
* מינוי בעל תפקיד שעליו מוטלת האחריות.
* זיהוי בעלי תפקידים נוספים שנכון להשפיע עליהם כדי להביא לשינוי בגורם זה.
* בניית תכנית עבודה לפיתוח היכולות הנדרשות כדי שהשינוי במדד יתרחש.
1. הגדרה תקציבית לכל סעיף והגדרת מקורות התקציב.
2. קביעת מדדי תפוקה (הגדרת ערכים מצופים) וכלים לאיסוף מידע ביחס למדדים שהוגדרו, כולל מי יאסוף את המידע, מתי וכיצד.
3. קביעת ערכי תוצאה רצויים.
4. מעקב אחר ביצוע ואחר תפוקות.
5. למידה עתידית מהשינויים במדד.

**עשרה דיברות לכתיבת תכנית עבודה שנתית**

1. כל פעילות במחלקה לנוער תזמן למידה מהחיים והתנסות פעילה של בני הנוער ושל הצוות החינוכי.
2. בתכנית יש להתייחס לכל מגוון האוכלוסייה הקיים ביישוב, בשאיפה להגיע אל כלל האוכלוסיות – לכל אחת בנפרד ולמפגשים בין אוכלוסיות שונות.
3. התכנית תיכתב בהתייחסות לציר מארגן של לוח השנה העברי, האזרחי והדתי.
4. התכנית תהיה ספירלית, על-פי ציר מארגן גילאי.
5. התכנית תיכתב בצורה מודולרית, המאפשרת גמישות מבנית ותכנית.
6. בתכנית יבוא לידי ביטוי ממד ההסמלה באמצעות בניית ריטואלים קבועים, כגון: אירועים, טקסים קהילתיים וסמלים קבוצתיים.
7. התכנית תהיה מבוססת על מיפוי נתונים ועל ניטור קבוע, בשאיפה להגיע לכלל בני הנוער.
8. בתכנית יבוא לידי ביטוי הרצף בין מערכת החינוך הפורמלית והבלתי-פורמלית.
9. התכנית תתייחס לדגשים, למטרות וליעדים של מערכת החינוך במדינה וברשות המקומית.
10. מומלץ לשאוף לבנות תכנית רחבה, המשתפת את מרב הארגונים והמוסדות בקהילה והמאפשרת חבירה עם החברה האזרחית.

**ביבליוגרפיה**

כהנא, ר' (1974), "קווים לניתוח סוציולוגי של ארגוני חינוך בלתי-פורמליים", **מגמות, כא, 1**, עמ' 46-34.

כהנא, ר' (2000), **לקראת תאוריה של בלתי-פורמליות והשלכותיה לנעורים: תדפיס**, ירושלים: האוניברסיטה העברית.

להב, ח' (2000), **נוער בסיכון – התופעה בפרספקטיבה**, מינהל חברה ונוער.

קליבנסקי, ח' (2004), **המדיניות היישובית והממלכתית של החינוך הבלתי-פורמלי במגזר היהודי בישראל בשנים 1995-1935,** עבודת דוקטורט, אוניברסיטת תל-אביב.

רוזמן, מ', זלצמן, נ' ופרנקל, ר' (1990), **זהות אישית**, תל-אביב: רמות-אוניברסיטת תל אביב.

רסקין, ה' (1999), **פנאי מועיל, נופש פעיל – כל מה שרצית לדעת על שימוש נבון בשעות הפנאי**, ירושלים: מאגנס.

נ', מנדל-לוי וא', ארצי (עורכים) (2016), **חינוך בלתי-פורמלי לילדים, בני נוער וצעירים בישראל, עדויות מן השדה וסיכום תהליך למידה,** דוח פעילות, ירושלים: היזמה למחקר יישומי בחינוך, האקדמיה הלאומית הישראלית למדעים.

וייסבלאי, א' (2012), **מעורבות ממשלתית במתן מסגרות משלימות ושירותי חינוך בלתי-פורמלי לבני נוער – סקירה משווה** ירושלים: הכנסת, מרכז המחקר והמידע.

דוח מבקר המדינה (2009), "מעורבותן של רשויות מקומיות בהקניית חינוך לערכים לבני נוער".

**נספחים**

**מטרות החינוך הממלכתי תשס"ד, 2003**

מטרות החינוך הממלכתי הן:

(1)  לחנך אדם להיות אוהב אדם, אוהב עמו ואוהב ארצו, אזרח נאמן למדינת ישראל, המכבד את הוריו ואת משפחתו, את מורשתו, את זהותו התרבותית ואת לשונו;

(2)  להנחיל את העקרונות שבהכרזה על הקמת מדינת ישראל ואת ערכיה של מדינת ישראל כמדינה יהודית ודמוקרטית ולפתח יחס של כבוד לזכויות האדם, לחירויות היסוד, לערכים דמוקרטיים, לשמירת החוק, לתרבותו ולהשקפותיו של הזולת, וכן לחנך לחתירה לשלום ולסובלנות ביחסים בין בני אדם ובין עמים;

(3)  ללמד את תולדות ארץ ישראל ומדינת ישראל;

(4)  ללמד את תורת ישראל, תולדות העם היהודי, מורשת ישראל והמסורת היהודית, להנחיל את תודעת זכר השואה והגבורה, ולחנך לכבדם;

(5)  לפתח את אישיות הילד והילדה, את יצירתיותם ואת כישרונותיהם השונים, להרחיב את אופקיהם התרבותיים ולחשפם לחוויות אמנותיות, והכול למיצוי מלוא יכולתם כבני אדם החיים חיים של איכות ושל משמעות;

(6)  לבסס את ידיעותיהם של הילד והילדה בתחומי הדעת והמדע השונים, ביצירה האנושית לסוגיה ולדורותיה, ובמיומנויות היסוד שיידרשו להם בחייהם כבני אדם בוגרים בחברה חופשית, ולעודד פעילות גופנית ותרבות פנאי;

(7)  לחזק את כוח השיפוט והביקורת, לטפח סקרנות אינטלקטואלית, מחשבה עצמאית ויוזמה, ולפתח מודעות וערנות לתמורות ולחידושים;

(8)  להעניק שוויון הזדמנויות לכל ילד וילדה, לאפשר להם להתפתח על-פי דרכם וליצור אווירה המעודדת את השונה והתומכת בו;

(9)  לטפח מעורבות בחיי החברה הישראלית, נכונות לקבל תפקידים ולמלאם מתוך מסירות ואחריות, רצון לעזרה הדדית, תרומה לקהילה, התנדבות וחתירה לצדק חברתי במדינת ישראל;

(10) לפתח יחס של כבוד ואחריות לסביבה הטבעית וזיקה לארץ, לנופיה, לחי ולצומח;

(11) להכיר את השפה, התרבות, ההיסטוריה, המורשת והמסורת הייחודית של האוכלוסייה הערבית ושל קבוצות אוכלוסייה אחרות במדינת ישראל, ולהכיר בזכויות השוות של כל אזרחי ישראל;

(הוראת שעה) תשס"ו, 2006

(12)[[1]](https://www.nevo.co.il/law_html/Law01/152_024.htm%22%20%5Cl%20%22_ftn2%22%20%5Co%20%22) לחנך להכרה בקדושת החיים ולהנחיל תודעת בטיחות וזהירות, לרבות בטיחות בדרכים.

**חוק הרשויות המקומיות (מנהל יחידת הנוער ומועצת תלמידים ונוער), התשע"א, 2011[[5]](#footnote-5)\***

|  |  |  |
| --- | --- | --- |
| הגדרות  | 1. | בחוק זה –  |
|  |  | "חוק לימוד חובה" – חוק לימוד חובה, התש"ט–1949;‏[[6]](#footnote-6) |
|  |  | "חינוך בלתי-פורמלי" – חינוך לילדים ולנערים ברשות חינוך מקומית, מחוץ לשעות הפעילות של מוסד חינוך, הכולל חינוך חברתי, ערכי וקהילתי, ומיועד להשגת המטרות האמורות בסעיף 2 לחוק חינוך ממלכתי, התשי"ג–1953‏[[7]](#footnote-7);  |
|  |  | "יחידת נוער ברשות חינוך מקומית" – מינהל, אגף, מחלקה או כל גוף אחר ברשות חינוך מקומית המופקדים על ענייני החינוך הבלתי-פורמלי ברשות החינוך המקומית; |
|  |  | "ילד", "נער", ו"מוסד חינוך" – כהגדרתם בחוק לימוד חובה;  |
|  |  | "מנהל יחידת הנוער" – מי שמונה למנהל יחידת נוער ברשות חינוך מקומית כאמור בסעיף 2;  |
|  |  | "רשות חינוך מקומית" – כהגדרתה בחוק לימוד חובה, ובלבד שבתחומה יש 1,000 ילדים ונערים, לפחות;  |
|  |  | "השר" – שר החינוך.  |
| מינוי מנהל יחידת נוער ברשות חינוך מקומית  | 2. | (א) בכל רשות חינוך מקומית ימונה מנהל יחידת נוער.  |
|  |  | (ב) מנהל יחידת הנוער יהיה אחראי על החינוך הבלתי-פורמלי ברשות החינוך המקומית ועל קידומו. |
| תנאי העבודה של מנהל יחידת נוער | 3. | מנהל יחידת נוער יהיה עובד רשות מקומית, ויחולו על מינויו ותנאי העסקתו ההוראות החלות על עובדי אותה רשות מקומית, אלא אם כן נקבעה בדין הוראה אחרת לעניין זה; מנהל יחידת הנוער יועסק בהיקף עבודה של משרה מלאה. |
| כשירות  | 4. | (א) לא ימונה ולא יכהן אדם כמנהל יחידת נוער, אלא אם כן התקיימו לגביו כל אלה: |
|  |  |  | (1) הוא בגיר; |
|  |  |  | (2) הוא אזרח ישראלי או תושב ישראל; |
|  |  |  | (3) הוא עומד בתנאים בדבר השכלה אקדמית, הכשרה מקצועית, ניסיון מקצועי ועמידה בבחינות, כפי שקבע השר, באישור ועדת החינוך, התרבות והספורט של הכנסת, ככל שקבע; |
|  |  |  | (4) הוא לא הורשע בישראל או מחוץ לישראל בעבירה פלילית שמפאת מהותה, חומרתה או נסיבותיה אין הוא ראוי לשמש כמנהל יחידת נוער ברשות חינוך מקומית. |
|  |  | (ב) לעניין מסירת מידע מהמרשם הפלילי לגבי הוראות סעיף קטן (א)(4), יחולו הוראות לפי סעיף 170(ב1)(1) ו-(3) לפקודת העיריות[[8]](#footnote-8), לעניין רשות חינוך מקומית, הן בתחומה של עירייה והן בתחומה של מועצה מקומית, בשינויים המחויבים. |
| מועצת תלמידים ונוער ברשות חינוך מקומית | 5. | (א) בכל רשות חינוך מקומית תוקם מועצת תלמידים ונוער (להלן – המועצה).  |
|  |  | (ב) במועצה יהיו בין 15 ל-61 חברים, בהתאם לשיקול דעתו של מנהל יחידת הנוער באותה רשות חינוך מקומית. |
|  |  | (ג) המועצה תכלול נציגים ממוסדות חינוך, ממרכזים קהילתיים, מתנועות נוער, מארגוני נוער וכיוצא באלה, ובלבד שהם תלמידים או נערים המתגוררים בתחומה של אותה רשות חינוך מקומית. |
|  |  | (ד) נציגי המועצה ייבחרו בידי תלמידים ונערים המתגוררים בתחומה של רשות החינוך המקומית, אחת לשנה. |
|  |  | (ה) בסעיף זה, "תלמיד" – מי שלומד במוסד חינוך בכיתות ז' עד י"ב. |
| תפקידי המועצה  | 6. | (א) המועצה רשאית לייעץ לגורמים שונים ברשות המקומית בעניינים הקשורים, במישרין או בעקיפין, בילדים ובנערים, ובכלל זה לראש הרשות המקומית, לסגנו, לוועדת החינוך, לוועדה לקידום מעמד הילד, למנהל מחלקת החינוך ולמנהל יחידת הנוער.  |
|  |  | (ב) המועצה תייצג את עניינם של ילדים ונערים בפני הרשות המקומית ותפעל להעברת בקשותיהם לגורמים הנוגעים בדבר ברשויות מקומיות או ברשויות המדינה, למעקב אחר קבלת תשובות לבקשות, להופעה בפני אותם גורמים ולהעברת התשובות למבקשים.  |
| סדרי עבודת המועצה | 7. | (א) המועצה תתכנס אחת לחודש, לפחות.  |
|  |  | (ב) מנהל יחידת הנוער ייפגש עם המועצה אחת לחודשיים, לפחות.  |
|  |  | (ג) השר רשאי, באישור ועדת החינוך, התרבות והספורט של הכנסת, לקבוע הוראות לעניין סדרי עבודתן של מועצות. |
| נהלים בדבר בחירת המועצה ודרכי עבודתה | 8. | מנהל יחידת נוער יסדיר בנהלים שיפרסם באתר האינטרנט של רשות החינוך המקומית עניינים כמפורט להלן, ככל שלא נקבעו לפי חוק זה: סדרי בחירתה של המועצה, פרסום שמות חבריה, מועדי כינוסה ומקום כינוסה, סדרי הכינוס של המועצה וארגון פעילותה.  |
| תקציב | 9. | (א) תקציב שנתי להשתתפות חלקית של משרד החינוך בעלות השכר של מנהלי יחידות הנוער ברשויות המקומיות, ייקבע בתחום פעולה נפרד, בסעיף תקציב משרד החינוך בחוק התקציב השנתי; בסעיף זה, "תחום פעולה" ו"סעיף תקציב" – כהגדרתם בחוק תקציב שנתי, כמשמעותו בחוק יסודות התקציב, ה'תשמ"ה, 1985[[9]](#footnote-9). |
|  |  | (ב) השתתפות משרד החינוך בעלות השכר של מנהל יחידת נוער כאמור בסעיף קטן (א) תהיה חלקית, על פי מצבה החברתי והכלכלי של הרשות המקומית, כפי שקבע השר, בצו. |
| ביצוע ותקנות  | 10. | השר ממונה על ביצועו של חוק זה והוא רשאי, באישור ועדת החינוך, התרבות והספורט של הכנסת, להתקין תקנות בכל עניין הנוגע לביצועו. |
| החלה על רשויות חינוך מקומיות נוספות | 11. | השר רשאי, באישור ועדת החינוך, התרבות והספורט של הכנסת, להחיל בצו את הוראות חוק זה על רשויות חינוך מקומיות שבתחומן יש פחות מ-1,000 ילדים ונערים, בתנאים שיקבע כאמור. |
| תיקון חוק הרשויות המקומיות (ייעוד כספי הקצבות והגנת נכסים למטרות חינוך)[מס' 3] | 12. | בחוק הרשויות המקומיות (ייעוד כספי הקצבות והגנת נכסים למטרות חינוך), ה'תש"ס, 2000[[10]](#footnote-10) – |
|  |  | (1) בסעיף 2 – |
|  |  |  | (א) בהגדרה "הקצבות", אחרי "מוסדות החינוך" יבוא "ולשם השתתפות חלקית של משרד החינוך בעלות השכר של מנהלי יחידות הנוער"; |
|  |  |  | (ב) בסופו יבוא: |
|  |  |  |  | ""מנהל יחידת הנוער" – כהגדרתו בחוק הרשויות המקומיות (מנהל יחידת הנוער ומועצת תלמידים ונוער), ה'תשע"א, 2011[[11]](#footnote-11)."; |
|  |  | (3) בתוספת, בסופה יבוא: |
|  |  |  | "(7) השתתפות חלקית של משרד החינוך בעלות השכר של מנהלי יחידות הנוער." |
| תחילה, תחולה והוראות מעבר | 13. | (א) תחילתו של חוק זה שלושה חודשים מיום פרסומו (להלן – יום התחילה). |
|  |  | (ב) הוראות סעיף 9 יחולו על רשויות חינוך מקומיות שמכהן בהן מנהל יחידת נוער שמונה לפי הוראות סעיף 2 ומתקיימות בו הוראות סעיפים 3 ו-4, או שרואים אותו כמי שמונה לפי סעיף 2, כאמור בסעיף קטן (ה), ומתקיימות בו הוראות סעיף 3. |
|  |  | (ג) מונה או כיהן מנהל יחידת נוער ברשות חינוך מקומית כאמור בסעיף קטן (ב), יחולו מיום מינויו או מיום התחילה, לפי העניין, הוראות סעיפים 5 עד 8, לגבי אותה רשות חינוך מקומית. |
|  |  | (ד) בתוך שלוש שנים מיום התחילה, ימונה בכל רשות חינוך מקומית מנהל יחידת נוער לפי הוראות חוק זה. |
|  |  | (ה) מי שכיהן כמנהל יחידת נוער ברשות חינוך מקומית ערב יום התחילה, יראו אותו כמנהל יחידת נוער שמונה לפי סעיף 2, ובלבד שבתום שלוש שנים מיום התחילה יתקיימו בו הוראות סעיפים 3 ו-4. |

|  |  |  |  |
| --- | --- | --- | --- |
|  | בנימין נתניהוראש הממשלה |  | גדעון סערשר החינוך |
|  |  |  |  |
| שמעון פרסנשיא המדינה |  | ראובן ריבליןיושב ראש הכנסת |  |

**הקליקו על כותרת הסעי**

|  |
| --- |
| **תקנות הרשויות המקומיות (מנהל יחידת הנוער ומועצת תלמידים ונוער) (תנאים בדבר השכלה וניסיון למנהל יחידת נוער), ה'תשע"ב, 2011** בתוקף סמכותי לפי סעיפים 4(א)(3) ו–10 לחוק הרשויות המקומיות (מנהל יחידת הנוער ומועצת תלמידים ונוער), התשע"א-2011 (להלן - החוק), ובאישור ועדת החינוך התרבות והספורט של הכנסת, אני מתקין תקנות אלה:  |

|  |
| --- |
| **1.   הגדרות** בתקנות אלה - "המינהל" – מינהל חברה ונוער במשרד החינוך; "המנהל הכללי" – המנהל הכללי של משרד החינוך; "תואר אקדמי מוכר" – תואר של מוסד מוכר לפי סעיף 9 לחוק המועצה להשכלה גבוהה, ה'תשי"ח, 1985 (להלן – חוק המועצה להשכלה גבוהה), או תואר שהוכר לפי סעיף 28א לחוק המועצה להשכלה גבוהה, או תואר ממוסד להשכלה גבוהה בחוץ לארץ שניתן לגביו אישור שקילות מאת האגף להערכת תארים ודיפלומות מחוץ לארץ שבמשרד החינוך.  |

|  |
| --- |
| **2. תנאי כשירות למנהל יחידת נוער** (א) לא ימונה ולא יכהן אדם כמנהל יחידת נוער כאמור בסעיף 4(א)(3) לחוק אלא אם כן התקיימו לגביו כל אלה: (1) הוא בעל תואר אקדמי מוכר; (2) הוא בעל ניסיון מקצועי של 3 שנים בתפקידים של הוראה או הדרכה, במערכת החינוך או בתחום החינוך הבלתי-פורמלי, בתנועות הנוער, בשירות לאומי או בשירות צבאי, או במערכת החינוך העל-תיכונית או במערכת ההשכלה הגבוהה; (3) הוא בעל ניסיון מקצועי של שנה אחת לפחות בתפקיד ניהולי, הכרוך בהפעלה של כוח אדם ותקציבים, במערכת החינוך או בתחום החינוך הבלתי-פורמלי, או במערכת החינוך העל-תיכונית או במערכת ההשכלה הגבוהה; (4) הציג אישור כתוב מהמינהל ולפיו עבר קורס הכשרה למנהל יחידת נוער, כמשמעותו בתקנה 3. (ב) בתקנה זו, "ניסיון מקצועי" – ניסיון מקצועי שצבר האדם בעת היותו בגיר.  |

[1.] ק"ת 7047, ה'תשע"ב (13.11.2011), עמ' 97.

|  |
| --- |
| **3.   קורס הכשרה למנהל יחידת נוער** (א) המינהל או מי מטעמו יארגן, אחת לשנה לפחות, קורס הכשרה למנהל יחידת נוער, בהיקף של 188 שעות לכל הפחות, ורשאי המינהל לכלול בתכנית הקורס הכשרה מעשית. (ב) לקורס יתקבל מי שעבר תהליך מיון, שיבצע המינהל או מי מטעמו, לפי נהלים שיכין ויפרסם המנהל הכללי. כ"ה בתשרי ה'תשע"ב (23 באוקטובר 2011)גדעון סערשר החינוך |

|  |
| --- |
| **צו הרשויות המקומיות (מנהל יחידת הנוער ומועצת תלמידים ונוער; שיעור ההשתתפות של משרד החינוך בעלות שכר של מנהל יחידת נוער), ה'תשע"ב, 2011** בתוקף סמכותי לפי סעיף 9(ב) לחוק הרשויות המקומיות (מנהל יחידת הנוער ומועצת תלמידים ונוער), ה'תשע"א, 2011 (להלן — החוק), אני מצווה לאמור:   |

|  |
| --- |
| **1.  הגדרות** בצו זה – "אשכול יישובים" – דירוג הרמה הכלכלית-חברתית של הרשויות המקומיות, שמפרסמת הלשכה המרכזית לסטטיסטיקה; "המשרד" – משרד החינוך; "עלות שכר" – עלות שכר ממוצע שנתי בעד משרה מלאה של מנהל יחידת נוער ברשות מקומית, בהתאם לנתונים לעניין זה, שהמשרד מפרסם לשנת תקציב או לשנת לימודים, לאחר היוועצות במרכז השלטון המקומי.  |

|  |
| --- |
| **2.  שיעור ההשתתפות של המשרד בעלות שכר של מנהל יחידת נוער** שיעור ההשתתפות החלקית של המשרד בעלות שכר של מנהל יחידת נוער ברשות מקומית יהיה בהתאם לדירוגה של אותה רשות מקומית באשכול היישובים, באחוזים כמפורט להלן: (1) אשכולות 1 עד 4 – 70; (2) אשכולות 5 עד 7 – 45; (3) אשכולות 8 עד 10 – 0.  |
| **3.  פרסום** משרד החינוך יפרסם באתר האינטרנט של המשרד, בראשיתה של כל שנת לימודים, את רשימת הרשויות המקומיות הזכאיות להשתתפות המשרד במימון חלקי של עלות השכר של מנהל יחידת הנוער ברשות המקומית באותה שנת תקציב (להלן – רשות זכאית), ואת גובה הסכום המגיע לכל רשות זכאית, בצירוף הסברים על אופן החישוב. כ"ב באלול ה'תשע"א (21 בספטמבר 2011) גדעון סער שר החינוך  |



## מרכז השלטון

##

## לוגו ממא

##

## אמנת תנועות הנוער

תנועות הנוער היוו נדבך משמעותי בהקמת המדינה, ומאז ואילך הן מוסיפות לתרום לחברה בכלל ולבני הנוער בפרט בנושאים רבים ומגוונים, ובראש ובראשונה חיזוק אהבת הארץ, עידוד דו-קיום, סובלנות, צמצום פערים חברתיים, טיפוח מנהיגות, דמוקרטיה, אחריות ומעורבות.

כדי לסייע להן בביצוע משימות נכבדות אלו, הוחלט לכרות אמנה בין מדינת ישראל – משרד החינוך התרבות והספורט, מרכז השלטון המקומי, מרכז המועצות האזוריות ומועצת תנועות הנוער. אמנה זו נועדה למסד, לחזק ולהרחיב את מערכת יחסי הגומלין, המחויבות ושיתוף הפעולה ביניהם לקידום וטיפוח החינוך החברתי והערכי באמצעות תנועות הנוער, תוך שמירת עצמאותן של התנועות.

האמנה מתווה דרכים נאותות לשיתוף פעולה ולביסוס הקשרים ביניהם בתכנון הפעולות השונות ובביצוען המיטבי, תוך התאמת המדיניות הממלכתית לצרכים המקומיים.

לפיכך, הוחלט והוסכם בין מדינת ישראל – משרד החינוך התרבות והספורט, מרכז השלטון המקומי, מרכז המועצות האזוריות ומועצת תנועות הנוער על חלוקת התפקידים, כדלהלן:

1. תפקידי הרשות המקומית / המועצה האזורית: הרשויות המקומיות והמועצות האזוריות רואות בתנועות הנוער גורם מרכזי הפועל בקהילה, ומקדם אזרחות טובה ומעורבות חברתית גבוהה באמצעות פעילות החניכים והבוגרים. ואלה תפקידיהן:

1. עידוד יוזמת תנועות הנוער להקמת מוקדים לפעילות, סיוע ותמיכה בתקציב פעילותן של תנועות נוער, על פי קריטריונים איכותיים וכמותיים שוויוניים כלפי כלל התנועות (רמת פעילות, מספר חניכים, עידוד פעילות בקרב אוכלוסיות רווחה ונוער בסיכון וכו'), בהתאם ליכולתה התקציבית של הרשות, תוך שקיפות וגילוי נאות בהצגת הקריטריונים.
2. הכנת תכנית פעילות יישובית לתנועות הנוער, בתיאום עם משרד החינוך התרבות והספורט ומועצת תנועות הנוער, בהתבסס על חלקן של תנועות הנוער וחשיבותן במערך החינוך הפורמלי והמשלים ומעורבותן ההתנדבותית בקהילה.
3. הקצאה, ככל שניתן, למרכזי פעילות ומקומות מתאימים לתנועות הנוער, כולל מבנים ושטחים לפעילות חוץ ביישוב.
4. הרשות תסייע במתן שירותי אחזקה, תחזוקה ושיפוץ מרכזי הפעילות. כל זאת, בתנאי שתנועות הנוער ישמרו על הסדר והניקיון במבנים.
5. סיוע בגיוס חניכים לכל תנועות הנוער על פי כללים ידועים, שוויוניים ומוסכמים, עידוד כניסתם של נציגי תנועות הנוער לבתי הספר ולמוסדות החינוך, כדי לגייס חניכים חדשים, וחיזוק תרומתם של התלמידים הפעילים בתנועות הנוער.
6. קיום יום תנועות נוער יישובי לכלל תנועות הנוער ברשות, סיוע ועידוד קיומם של עצרות תנועתיות, טקסים, אירועי תרבות ומסורת ייחודיים, ושילובם של חניכי תנועות הנוער בעצרות ממלכתיות מרכזיות, תוך ציון הוקרת פועלם במערך ההתנדבותי הרשותי.
7. עידוד תנועות הנוער להשתמש במתקנים רשותיים לצורכי תרבות ופנאי, בכפוף לנוהלי השימוש במתקנים, בעלות המינימלית המקובלת ברשות.
8. קביעת איש קשר (כגון מנהל יחידת הנוער ברשות), שתפקידו יהיה לתאם ולחזק את שיתוף הפעולה בין הרשות, משרד החינוך התרבות והספורט, מועצות תנועות הנוער ורשויות השלטון האחרות. מרכזי תנועות הנוער יוצגו בפני הרשות טרם כניסתם לתפקידם.

2. תפקידי מועצת תנועות הנוער: לסייע, לכוון, לייעץ ולפקח באמצעות תנועות הנוער בנושאים הבאים:

1. קיום פעילות תנועתית בכל יישוב במדינת ישראל ככל שניתן.
2. שמירה על קשר רציף עם איש הקשר ברשות, האחראי על תנועות הנוער, דאגה שמרכזי תנועות הנוער יבואו לפגישת היכרות עם איש הקשר עם כניסתו לתפקיד.
3. ליווי פעילות תנועות הנוער ברשות בכינוסים, במועצת תנועות הנוער העירונית ובמפגשי נוער הרלוונטיים לחניכי התנועות, במבצעים, בפעולות התנדבות בקהילה, בהתרמות ובכל גיוס שמארגנת הרשות המקומית.
4. ליווי חינוכי ותקציבי של ההפעלה השוטפת של מרכזי הפעילות של תנועות הנוער ברשויות המקומיות.
5. חיזוק מעורבותם ושילובם של חניכי תנועות הנוער בחיי הקהילה ביישוב ובסיפוק צורכיהן, שייקבעו בשיתוף עם הרשות המקומית או המועצה האזורית, כגון: קליטת עלייה, אימוץ אוכלוסיות מיוחדות וכו'.
6. עמידה של תנועות הנוער בכל נוהלי הביטחון והבטיחות המתחייבים בכל פעולותיהן, כדי להבטיח את שלומם וביטחונם של החניכים.
7. עמידה של תנועות הנוער בחוקי העזר העירוניים ושמירה, ככל שניתן, על הסדר והניקיון במבנים תוך הקפדה על שמירת השקט על פי חוק כנוביץ.

3. תפקידי משרד החינוך התרבות והספורט: משרד החינוך התרבות והספורט רואה בתנועות הנוער הנתמכות על ידו גורם בעל חשיבות מכרעת, מקצה משאבים לאומיים לפעילותן, המקדמת את ערכי מגילת העצמאות ובהם אזרחות טובה, מעורבות חברתית גבוהה, בקרב חניכיהן ובקרב בוגריהן. ואלה תפקידיו:

1. עידוד, תמיכה ופיקוח על פעולתן של תנועות הנוער, תוך דאגה לקידומן האיכותי ושמירה על ייחודן ועצמאותן הרעיונית, בהתאם למבחן התמיכה "תמיכה בתנועות הנוער".
2. עידוד מיוחד לתנועות הנוער המחנכות לשירות משמעותי בצה"ל, לשירות לאומי ולשנת שירות, ולהתנדבות והרואות בכך ערך חינוכי מחייב.
3. פיקוח על קיום נהלי הביטחון והבטיחות המתחייבים להבטחת שלומם וביטחונם של
 החניכים.
4. טיפוח הפעילויות החינוכית בתנועות הנוער באמצעות ייזום, ליווי ותמיכה בפעילות הכשרה, והפקת תכנים לצוותי הדרכה בתנועות הנוער.
5. עידוד שיתוף פעולה בין תנועות הנוער השונות.
6. הנחיית מנהלי בתי הספר לשתף פעולה, לעודד את פעולתן של תנועות הנוער ולתמוך
בפעילותן החינוכית.

האמנה תיושם הן באמצעות צוות הגוי שיורכב מנציגי הגופים החתומים על האמנה, והן באמצעות ועדות משותפות וקשר קבוע בין נציגי משרד החינוך התרבות והספורט ונציגי מועצת תנועות הנוער לבין הרשויות המקומיות והמועצות האזוריות.

 בזאת באנו על החתום ביום \_\_\_\_\_\_\_\_\_\_\_\_ ( תאריך עברי ולועזי)

משרד החינוך מרכז השלטון המקומי מרכז המועצות מועצת תנועות הנוער

התרבות והספורט האזוריות

--------------- ----------------- --------------- ---------------------

ח"כ לימור לבנת עדי אלדר שמואל ריפמן יניב שגיא

שרת החינוך יו"ר מרכז השלטון יו"ר מרכז המועצות יו"ר מועצת תנועות הנוער

התרבות המקומי האזוריות וראש מועצה

והספורט וראש עיריית כרמיאל אזורית רמת נגב

------------ ------------ ---------- -------------

ח"כ מיכאל מלכיאור יעל גרמן אילן שדה נפתלי דרעי

סגן שרת החינוך יו"ר ועדת החינוך יו"ר ועדת החינוך מזכ"ל מועצת תנועות הנוער

התרבות והספורט וראש עריית וראש מועצה

 הרצליה אזורית מנשה

\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

גב' רונית תירוש דב קהת בנימין כהן

מנכ"לית משרד מנהל כללי מנכ"ל

החינוך התרבות מרכז השלטון המקומי מרכז המועצות האזוריות

והספורט

\_\_\_\_\_\_\_\_ \_\_\_\_\_\_\_\_\_\_ \_\_\_\_\_\_\_\_\_\_

נח שלו אבי קמינסקי אייל רייז

מ"מ מנהל יו"ר אגוד מנהלי יו"ר איגוד מנהלי

מינהל חברה מחלקות לחינוך יחידות נוער

ונוער מרכז השלטון המקומי מרכז השלטון המקומי

תיאורי תפקידים

**הקליקו על כותרת הסעיף**

ראש יחידת הנוער ברשות (מנהל אגף, מחלקה, מדור, יחידה, תחום נוער רשותי)

{הערה: התפקיד הנ"ל הינו בהתאם לדרישות ולתקנות חוק הרשויות המקומיות (מנהל יחידת הנוער ומועצת תלמידים ונוער), ה'תשע"א,2011. החל מחודש פברואר 2014 תפקיד זה הינו תחליף להגדרות 3-1 באוגדן בעלי התפקידים הישן וכולל את התפקידים מנהל אגף נוער וקהילה ברשות, מנהל המחלקה לנוער וקהילה ברשות ומנהל היחידה / תחום / מדור נוער וקהילה ברשות}

#### תיאור התפקיד

* שותף בגיבוש מדיניות הפעולה בנושאי הנוער והקהילה ביישוב ואחראי לביצועה.
* אחראי על כל הנושאים הקשורים לחינוך נוער, חברה, קהילה ותרבות הפנאי שבטיפול הרשות המקומית ומתאם עם כל הגורמים העוסקים בנושאים אלו.
* מבצע איסוף מידע ונתונים עדכניים, אחראי לניתוח המידע ולאיתור הצרכים.
* מתכנן ומבצע תכניות להפעלת הנוער והקהילה ועוקב אחריהן.
* מכין תכניות לתקצוב פעולות האגף ואחראי לביצוע המדיניות התקציבית בהתאם להנחיות הרשות.
* מנהל משא ומתן עם גורמים שונים ומגייס משאבים.
* מגייס עובדים, ממיינם ומשבצם לעבודה, בשיתוף עם גורמי כוח האדם ברשות, ואחראי להערכת עבודתם.
* מנהל את צוות העובדים, מנחה ומדריך את הצוות ואחראי להשתלמותם בהתאם להנחיות.
* פועל בשיתוף פעולה עם הממונים עליו ברשות ובהתאם להנחיותיהם ועל פי מדיניות מינהל חברה ונוער במשרד החינוך.

#### דרישות התפקיד

#### השכלה

##### תואר ראשון ממוסד אקדמאי מוכר. תינתן עדיפות לאדם בעל תואר באחד מהתחומים הבאים: חינוך בלתי-פורמלי, חינוך, מדעי ההתנהגות, מינהל חינוכי, מדעי החברה.

##### תינתן עדיפות לתעודת הוראה / תעודת עובד חינוך.

#### הכשרה

התחייבות לסיום קורס הכוון למנהלי יחידות נוער, בהיקף של 188 שעות, עד 18 חודשים מיום כניסתו לתפקיד.

לגבי מנהלים אשר בידיהם תעודת קורס הכוון למנהלי יחידות נוער של פחות מ-188 שעות – יידרשו להשלים את החסר, עד 18 חודשים מיום כניסתם לתפקיד.

#### ניסיון

3 שנות ניסיון בהדרכה או בהוראה ו/או שנת ניסיון בניהול של מוסד חינוכי.

#### כישורים אישיים

יכולת ניהול, ארגון, תכנון, ביצוע, בקרה ופיקוח.

יכולת הכנה וניהול תקציב.

יכולת ניהול משא ומתן.

יכולת פיתוח והפעלת פרויקטים.

יכולת ניהול והפעלת צוות עובדים.

יכולת לקיים תקשורת תקינה עם עובדים, בעלי תפקידים, מוסדות וארגונים.

יכולת ביטוי בכתב ובעל פה.

ידיעת אנגלית.

יכולת ונכונות לעבוד בשעות בלתי שגרתיות.

#### רישיון לעיסוק בתפקיד

"היתר הדרכה" מטעם מינהל חברה ונוער במשרד החינוך.

#### רישום פלילי

אישור המשטרה להעסקה כי אין מניעה להעסקת בגיר לעבודה במוסד החינוכי.

###

רכז מנהיגות יישובי

##### תיאור התפקיד

* ריכוז והפעלה של תכניות לפיתוח מנהיגות צעירה ביישוב.
* **שותף בגיבוש מדיניות הפעולה בנוגע לפיתוח, הקמה והפעלה של מנהיגות הנוער ברשות.**
* אחראי על כל הנושאים הקשורים לתחום עליו הוא מופקד, בתחום הרשות המקומית, ומתאם בין כל הגורמים העוסקים בנושאים אלו ברשות.
* נושא באחריות כוללת על: הקמה והפעלה של מועצת התלמידים והנוער הרשותית. הפעלת, ליווי, הכשרה והשמה של תכנית המד"צים. תיאום, ליווי והרחבה של פעילות תנועות הנוער וארגוני הנוער ביישוב כולל תיאום עם מרכזי תנועות הנוער. הפעלה והטמעה של תכניות ארציות ומקומיות לפיתוח מנהיגות נוער בהתאם למדיניות הרשות המקומית.
* אחראי להפעלת שולחן מנהיגות עירוני המרכז את כל הגורמים והמסגרות העוסקות בפיתוח מנהיגות נוער ביישוב, שותף בשולחן היישובי "הנוער בוחר בדרך כערך".
* מבצע איסוף מידע ונתונים עדכניים של כלל בני הנוער ביישוב, אחראי לניתוח המידע ול"איתור צרכים" בתחום הנושאים שבטיפולו.
* **מ**כין תכניות לתקצוב היחידה ואחראי לביצוע המדיניות התקציבית בהתאם להנחיות הרשות.
* מנהל משא ומתן עם גורמים שונים ומגייס משאבים**.**
* מגייס וממיין את צוות הדרכה, ומשבצו בעבודה בשיתוף עם מנהל יחידה / מדור / המחלקה לנוער וגורמי כוח אדם ברשות ובמשרד החינוך – מינהל חברה ונוער.
* דואג להכשרתם של המדריכים, מעריך ומלווה אותם במילוי תפקידם.
* פועל בשיתוף פעולה ובהנחיותיהם של הממונים עליו ברשות ועל פי מדיניות משרד החינוך – מינהל חברה ונוער.

##### כפיפות

מנהל יחידת הנוער.

##### דרישות התפקיד

##### השכלה

תואר ראשון ממוסד אקדמאי מוכר. תינתן עדיפות לאדם בעל תואר באחד מהתחומים הבאים: חינוך בלתי-פורמלי, חינוך, מדעי ההתנהגות, מינהל חינוכי, מדעי החברה.

תינתן עדיפות לתעודת הוראה / תעודת עובד חינוך.

##### הכשרה

השתתפות בקורס הכשרת רכזי מנהיגות ברשויות בן 120 שעות, תוך שנה מיום כניסתו לתפקיד.

##### ניסיון

3 שנות ניסיון בהדרכה. עדיפות לבוגרי מועצות תלמידים ונוער.

##### כישורים אישיים

יכולת ניהול: תכנון, ארגון, הפעלה, גמישות בזמן, פיקוח ובקרה.

יכולת הכנה וניהול תקציב.

יכולת לקיים תקשורת מקדמת עם בני נוער.

בעל יכולת הדרכה והנחייה.

יכולת ליזום ולהפעיל תכניות ייחודיות בתחום פיתוח המנהיגות הצעירה.

יכולת ונכונות לעבוד בשעות לא שגרתיות.

יכולת להקנות כלים חינוכיים וערכיים.

יכולת ראייה מערכתית ומסוגלות לעבודה בסביבה פוליטית.

יכולת עבודה בסביבה מתוקשבת.

##### רישיון לעיסוק בתפקיד

"היתר הדרכה" מטעם מינהל חברה ונוער במשרד החינוך.

##### רישום פלילי

אישור המשטרה להעסקה כי אין מניעה להעסקת בגיר לעבודה במוסד החינוכי.

מנהל / רכז מרכז ההכנה לשירות משמעותי בצה"ל ובשירות הלאומי אזרחי

##### תיאור התפקיד

* מתכלל את כלל הפעילות במסגרות השונות הפועלות בנושא הכנה לשירות משמעותי, כולל בניית מנגנוני שיתופי פעולה בין כל השותפים.
* מרכז את ועדת ההיגוי ואחראי לזימון, גיבוש סדר יום, הוצאת סיכום וביצועו.
* שותף בגיבוש המדיניות ביישוב לגבי מדדיי התפוקה הרצויים וגיבוש תכנית הפעולה להשגתם בתיאום עם המפקח הרשותי של מינהל חברה ונוער.
* שותף ומרכז את התכניות המוסדיות להכנה לשירות משמעותי בתוך המסגרות הבית ספריות והחוץ בית ספריות.
* יוזם מתן מענה לאוכלוסיות ייחודיות – עולים חדשים, נוער טעון חיזוק, בנות דתיות.
* מנהל מרכז מידע וייעוץ למתגייסים, למתנדבים ולהוריהם.
* איתור וטיפול במלש"בים (מועמדים לשירות ביטחון) שלא השלימו תהליכים בלשכת הגיוס.
* מבצע איסוף מידע ונתונים עדכניים, אחראי לניתוח המידע ול "איתור הצרכים".
* מנהל משא ומתן עם גורמים שונים ומגייס משאבים.
* משמש כמרכז, מנחה ומפעיל את סך כל כוח האדם הסמי-מקצועי (מורות חיילות, חיילי נח"ל, מד"נים) ביישוב בשיתוף הגורמים הצה"ליים ואחרים.
* פועל בשיתוף פעולה עם הממונים עליו ברשות ובהתאם להנחיותיהם, ועל פי מדיניות מינהל חברה ונוער במשרד החינוך.

##### דרישות התפקיד

##### השכלה

תואר ראשון ממוסד אקדמאי מוכר. תינתן עדיפות לאדם בעל תואר באחד מהתחומים הבאים: חינוך בלתי-פורמלי, חינוך, מדעי ההתנהגות, מינהל חינוכי, מדעי החברה.

תינתן עדיפות לתעודת הוראה / תעודת עובד חינוך.

##### הכשרה

השתתפות בקורס הכוון לרכזים בהיקף של 120 שעות.

##### ניסיון

3 שעות בהדרכה ושנת ניסיון בניהול חינוכי.

עדיפות למסיימי שירות צבאי מלא בדרגת קצונה.

עדיפות לבעלי רקע צבאי בתחום ההדרכה, החינוך או המערך הלוחם.

הנחיית צוות, תכנון וניהול תקציב.

##### כישורים אישיים

מכוונות לעבודה עם נוער ומבוגרים כאחד.

יכולת ניהול, ארגון, תכנון, ביצוע, בקרה ופיקוח.

יכולת הכנה וניהול תקציב.

יכולת ניהול משא ומתן.

יכולת פיתוח והפעלת פרויקטים.

יכולת ניהול והפעלת צוות עובדים.

יכולת לקיים תקשורת תקינה עם עובדים, בעלי תפקידים, מוסדות וארגונים.

יכולת ביטוי בכתב ובעל פה.

ידיעת אנגלית.

יכולת ונכונות לעבוד בשעות בלתי שגרתיות.

##### רישיון לעיסוק בתפקיד

"היתר הדרכה" מטעם מינהל חברה ונוער במשרד החינוך.

##### רישום פלילי

אישור המשטרה להעסקה כי אין מניעה להעסקת בגיר לעבודה במוסד החינוכי.

**מנהל התנדבות רשותי בחינוך**

)הערה: החל מחודש פברואר 2014, התפקיד הנ"ל הינו תחליף לתפקיד קודם "רכז מחויבות אישי רשותי")

##### תיאור התפקיד

מנהל ההתנדבות הרשותי בחינוך אחראי על יישום המדיניות להעמקה והרחבה של ההתנדבות בתחום החינוך במסגרות הפורמליות והבלתי-פורמליות. במסגרת תפקידו אחראי על מכלול התכניות הפועלות ברשות, כגון: התכנית התלת שנתית "התפתחות אישית ומעורבות חברתית", התנדבות ביחידות הנוער, ביחידות קידום נוער ובתכנית מתנדבים מבוגרים בחינוך.

אחראי על פיתוח שיתופי פעולה ושותפויות בתחום ההתנדבות בחינוך ברמה הבין-מגזרית ברשות המקומית. אחראי על פיתוח והרחבת מערך ההתנדבות בתחום החינוך:

* מיפוי תכניות ותפקידים למתנדבים ברשות בשיתוף, בשילוב ובתיאום כל הגורמים הנוגעים בדבר ברשות.
* הכנת תכנית עבודה שנתית בשיתוף עם הגורמים הקולטים מתנדבים ועם הגורמים השולחים אותם.
* סיוע ותמיכה בגיוס ומיון מתנדבים.
* סיוע ותמיכה בשיבוץ המתנדבים ובקרה על קליטתם ומהלך התנדבותם בהתאמה לנוהל ההסדרה.
* ניהול מערכת מעקב ודיווח על פעילות המתנדבים.
* הטמעת ההתנדבות כערך וכדרך חיים.
* שיווק ומיצוב תחום ההתנדבות בסדר היום הציבורי ברשות לרבות ועדת הנוער הרשותית.
* ניהול מערך התקציב לרבות גיוס משאבים להפעלת תכניות ההתנדבות.
* הובלת שולחן עגול רשותי לתכלול תחומי ההתנדבות ברשות בהשתתפות רכז ההתנדבות ברווחה.
* אחראי להתמקצעות תחום ההתנדבות ברשות – פיתוח מקצועי של ארגוני ההתנדבות והמתנדבים ברשות.
* פועל לפיתוח יוזמות התנדבות חדשות.
* פועל במסגרת החלטות המטה לשעת חירום ברשות.
* פועל בשיתוף פעולה עם הממונים עליו ברשות ובהתאם להנחיותיהם, ועל פי מדיניות משרד החינוך.
* מתכלל ומתאם ברמת הרשות את מקומות ההתנסות לתלמידים ולנוער.
* מלווה את התהליך הבית ספרי לשיבוץ וליווי התלמידים במקומות ההתנסות.
* מלווה את רכז המעורבות הבית ספרי ופועל לקידום ייזום ויישום יוזמות של תלמידים ומורים ברשות המקומית.

##### כפיפות

מנהל יחידת הנוער ברשות / מנהל אגף החינוך.

##### דרישות התפקיד

##### השכלה

תואר ראשון באחד מן התחומים הבאים: במדעי החברה (עדיפות לבוגרי מסלול חינוך חברתי קהילתי – חברה ונוער / קידום נוער), במדעי ההתנהגות, בעבודה קהילתית.

##### הכשרה

מחויב בהשתתפות בקורס דו-שנתי להכשרת מנהלי התנדבות רשותיים בחינוך.

##### ניסיון

2 שנות ניסיון בתחומים הבאים: עבודה עם בני נוער, הדרכה, הוראה, ארגון וניהול.

##### כישורים אישיים

 יכולת ניהול וארגון

יכולת לקיים תקשורת תקינה ויחסי אנוש מעולים

יכולת הנעת תהליכים ואנשים

יכולת לשיתוף פעולה עם מתנדבים ועם בעלי תפקידים, מוסדות וארגונים

בעל יוזמה אישית

ניסיון אישי בהתנדבות

יכולת עבודה טובה בסביבה מתוקשבת

##### רישיון לעיסוק בתפקיד

"היתר הדרכה" מטעם מינהל חברה ונוער במשרד החינוך.

##### רישום פלילי

אישור המשטרה להעסקה כי אין מניעה להעסקת בגיר לעבודה במוסד החינוכי.

הכשרות לבעלי תפקידים בחינוך הבלתי-פורמלי

* הכשרת מנהלי המחלקות לנוער – קורס הכוון
* הכשרת מדריכי נוער ברשויות
* הכשרת מדריכי נוער במגזר הכפרי
* הכשרת מנחי מועצות תלמידים רשותיים
* הכשרת רכזי התנדבות / מעורבות רשותיים
* הכשרת רכזי מנהיגות רשותיים
* הכשרת חונכים למנהלי יח' נוער חדשים
* הכשרת מדריכות שנת שירות לאומי
* הכשרת מדריכות חיילות
* הכשרת מנהלי קייטנות
* הכשרת בעלי תפקידים מתנועות נוער

מחוונים

**מפת מושגים – נוער בונה קהילה בונה נוער**

**מיפוי קהילה**

**מהו מיפוי קהילתי**

• כלי המאפשר לאיש המקצוע ללמוד ולאבחן את הקהילה על כל מורכבותה.

• משמש מסגרת שיטתית לאיסוף מידע ולעיבודו כחלק מתהליך המכוון לקראת שינוי בקהילה.

• חלק מן ההתערבות עצמה משום שהוא מסייע להנעת תהליכים בקהילה.

• כלי רב-ממדי המערב תפיסות ועמדות רווחות, המחוזקות ע"י נותני שירותים כלפי הקהילה ושל חברי הקהילה כלפיה.

• ראי המשקף את דמות הקהילה.

**הנחות עבודה מרכזיות**

• קיימת חשיבות לשיתוף גורמים, ארגונים ותושבים בתהליך המיפוי.

• נכון לראותו כתהליך מתמשך.

**שאלות מנחות לקראת תהליך מיפוי קהילתי**

בטרם יחלו העובדים המקצועיים בתהליך המיפוי, עליהם לברר סוגיות אלו:

• מהן מטרות המיפוי ומהם יעדיו.

• מי הם השותפים למיפוי ובאיזו דרך ישותפו.

• מהו המידע הנדרש ומהם מקורותיו.

• כיצד נשיג את המידע (שיטות האיסוף של המידע ושל הנתונים).

• כיצד נעבד את המידע לידע שימושי.

• מה השימוש שייעשה בידע זה, על-ידי מי ומתי.

**רכיבי תהליך המיפוי – מה נרצה ללמוד ואיך**

תחושת השייכות של התושבים, דפוסי מעורבות ושותפות, קשרים המתקיימים בין תתי-המערכות השונות, תופעות וסוגיות מרכזיות שאתן הקהילה מתמודדת, פורומים קיימים ומי שותף בהם, דפוסי שיתוף תושבים, תפיסת אנשי המקצוע את תפקיד התושבים, מעורבות של המגזרים העסקי והשלישי בקהילה, רשימת תכניות קיימות שפעלו בעבר, נתונים כמותיים, גורמים מקדמים ומעכבים, מוטיבציה לשינוי, דפוסי תקשורת בקהילה, מעגלי השפעה, סמכות וכוח בקהילה.

**שני מודלים למיפוי**

1. **מודל מעגלי הקהילה**
* ממד פיזי – מה חשוב לנו לדעת על מבנים, על ציוד ועל שימושי קרקע לצורך התכנון.
* ממד ארגוני – מהם הארגונים וההתארגנויות אשר יקדמו ביצוע תכניות או העלולים לעכב את ביצוען.
* ממד רגשי – אילו מערכות יחסים ודפוסי יחסים משפיעים על הצלחת התכניות.
* ממד ערכי – כיצד ישתלבו התכניות בליבה הערכית של הקהילה.
1. **מודל להכרת התרבות והסביבה של הקהילה (2002, EPA)**
* הגדרת גבולות הקהילה
* דפוסי מעורבות, שותפות והשתתפות בקהילה
* קשרים וערוצי תקשורת בקהילה
* מידע דמוגרפי
* תנאים כלכליים ומאפייני תעסוקה
* חינוך והשכלה
* משילות
* תשתיות ושירותים
* זהות מקומית
* דפוסי פעילות ובילוי בשעות הפנאי
* ביטחון ובטיחות
* דת ורוחניות

**תחומים למיפוי קהילה**

* 1. רקע היסטורי והתפתחויות משמעויות בתחומים חברתיים.
	2. תיאור גאוגרפי ופיזי, זיהוי גבולות הקהילה, תיאור הבתים והסביבה, מקום הקהילה במרחב היישובי, העירוני, האזורי.
	3. מידע דמוגרפי (נתונים על האוכלוסייה, כגון: גודל, חלוקה גילאית, מוצא, מבנה המשפחה וגודלה, קבוצות מיוחדות).
	4. תנאים כלכליים ותעסוקה (מצב כלכלי, התפלגות הכנסה, סוגי תעסוקה, בעלות על נכסים ועל דיור, שיעור אבטלה, עוני).
	5. תשתיות ושירותים ציבוריים (שירותי רווחה ובריאות, מרכזים קהילתיים, פארקים, ספריות, משטרה, דואר, כבישים, דרכים, תחבורה, ביוב, אשפה ומחזור, חירום וכדומה).
	6. זהות מקומית וערכים (ייחודיות של הקהילה, חזון, יחס לקהילה, איכות חיים, מערכת יחסים בתוך הקהילה ועם אנשים וסביבה מחוץ לקהילה).
	7. חינוך והשכלה (רמת השכלה, מוסדות חינוך בקהילה ומחוצה לה, עמדות ביחס לחינוך וכו').
	8. חיים דתיים (מוסדות, ארגונים, טקסים, פעילויות).
	9. פנאי ובילוי (אילו פעילויות, היכן ועם מי).
	10. בטיחות ובריאות הציבור (גורמים התורמים לתחושת ביטחון אישי: סכנות, פשע, זיהום).
	11. משילות ושלטון (מערכת שלטון מקומי, תהליכי קבלת החלטות בקהילה, מבנה תפקודי ופוליטי של הרשות המקומית, יחסים עם השלטון המרכזי).
	12. מנהיגות בקהילה (מוקדי כוח פורמליים ולא-פורמליים, מתנדבים, גופים וולונטריים, ארגונים וועדות, יוזמות קהילתיות).
	13. קשרים וערוצי תקשורת בקהילה (יחסים בין אנשים בקהילה, דרכי העברת מידע, מקומות מפגש, קשר בין קבוצות שונות).
	14. מצב חברתי, צרכים חברתיים, בעיות חברתיות.

**סיכום**

* נקודות חוזק ונקודות תורפה בקהילה.
* הזדמנויות ואיומים.
* תובנות,מסקנות ויעדים לשינוי.

**מדדים לאורח חיים דמוקרטי ברשות ובמחלקה לנוער ברשות**

|  |  |  |
| --- | --- | --- |
| **עיקרון חינוכי** | **מדד ברמת הרשות** | **מדד ברמת המחלקה לנוער** |
| 1. **הצהרת מחויבות לעקרונות הדמוקרטיה**
 | בחזון של המוסדות החינוכיים והקהילתיים יש אזכור למחויבות לקיום אורח חיים דמוקרטי. | בחזון של המחלקה לנוער יש אזכור למחויבות לקיום אורח חיים דמוקרטי. |
| 1. **שיח דמוקרטי מבוסס זכויות וחובות**
 | הרשות מקיימת תהליכים בקרב בני נוער, מבוגרים ובעלי תפקידים להקניית כלים לשיח משתף, מכבד ומכיל, המבוסס על עקרונות אורח החיים הדמוקרטי. | כל בעלי התפקידים במחלקה רכשו כלים לשיח משתף, מכבד ומכיל, המבוסס על עקרונות אורח החיים הדמוקרטי.המחלקה לנוער מקיימת תכניות ופעילויות חינוכיות הכוללות שיח בנושאי אקטואליה ופוליטיקה בהקשר לחיים ברשות ובמדינה. |
| 1. **הזדמנויות בחירה**
 | הרשות מציעה מגוון של הזדמנויות בחירה לתושבים בכל הגילים (חוגים, ועדות, ארגונים ומסגרות נוספות). | המחלקה לנוער מציעה מגוון של הזדמנויות בחירה לבני הנוער (חוגים, ועדות, ארגונים ומסגרות נוספות). |
| 1. **מבנים ארגוניים**
 | ברשות נקבעו מנגנונים לנציגות נבחרת של תושבים, כגון: מועצות נבחרות במוסדות בלתי-פורמליים מוכרים, ועדות קבועות, ועדות אד הוק, ועדות ביקורת, מועצת תלמידים ונוער רשותית, ועדי הורים, ועדי שכונות. | המחלקה לנוער מפעילה מועצת תלמידים ונוער רשותית ומסגרות נוספות של נציגות נבחרת.  |
| 1. **שותפות והשתתפות**
 | ברשות נקבעו מנגנונים ליצירת שותפויות והסכמות בין בני נוער, הורים, תושבים פעילים ונציגי המגזר הציבורי, המגזר העסקי והמגזר השלישי.  | במחלקה לנוער נקבעו מנגנונים ליצירת שותפויות והסכמות בין כל באי המחלקה: ילדים, נוער וצעירים, בעלי תפקידים, הורים, (תלוי גיל ונושא) ונציגי הממסד והמגזר השלישי. |
| 1. **השפעה על קביעת מדיניות**
 | ברשות נקבעו מסגרות להשפעה על תהליכי קבלת החלטות בנושאים שונים, כגון: איכות החיים ואיכות הסביבה ברשות, חינוך ותרבות.  | במחלקה לנוער נקבעו מסגרות להשפעה על תהליכי קבלת החלטות, כגון: פורומים ומרכזי יזמים צעירים. |
| 1. **שקיפות**
 | כל המידע הרלוונטי לתושבים (תקנות עירוניות, תקנוני מוסדות, מסמכי מדיניות, שירותים לאזרח, ארגוני החברה האזרחית, מאגר מתנדבים וכדומה) מתפרסם בצורה נגישה לכל התושבים בכל הגילים. | כל המידע הרלוונטי – חזון ותקנון המחלקה, וכל מידע אחר הנדרש להתנהלות תקינה של בני נוער – מתפרסם בצורה נגישה לכל התושבים בכל הגילים.במחלקה לנוער קיים מאגר מידע גלוי של תושבים פעילים ומתנדבים בכל הגילים ומכל המגזרים. |
| 1. **יצירת שוויון הזדמנויות**
 | הרשות ומוסדות החינוך בקהילה מקיימים, לפחות אחת לשנה, תהליך **איתור צרכים** מתוך מחויבות להיענות למגוון הצרכים של האוכלוסיות השונות בקהילה (כולל נגישות פיזית ותרבותית). | המחלקה לנוער מקיימת, לפחות אחת לשנה, תהליך **איתור צרכים** מתוך מחויבות להיענות למגוון הצרכים של האוכלוסיות השונות בקהילה (כולל נגישות פיזית ותרבותית).התכנית החינוכית של המחלקה לנוער מביאה בחשבון את הצרכים של מגוון המוסדות והמגזרים ברשות (בתי ספר, תנועות וארגוני נוער וכדומה).המחלקה לנוער פותחת את שירותיה ומתקניה בפני כל קבוצות האוכלוסייה ומקיימת פעילות ואירועים לקבוצות האוכלוסייה השונות והייחודיות בקהילה, בכל הגילים ומכל המגזרים. |
| 1. **פיתוח סובלנות ופלורליזם**
 | ברשות מתקיימים מפגשים בין-תרבותיים קבועים ותהליכיים, בתוך הרשות ומחוצה לה, במחויבות ליצירת איזונים והסכמות בין המגזרים השונים בקהילה. | המחלקה לנוער מקיימת מפגשים בין-תרבותיים קבועים ותהליכיים, בתוך הרשות ומחוצה לה, במחויבות ליצירת איזונים והסכמות בין המגזרים השונים בקהילה. |
| 1. **פתרון קונפליקטים בדרכי שלום**
 | ברשות קיימים מנגנונים ליישוב סכסוכים ולגישור במתכונת של קהילה הוגנת. | במחלקה לנוער קיימים מנגנונים ליישוב סכסוכים ולגישור במתכונת של קהילה הוגנת. |
| 1. **עידוד יוזמה ואקטיביזם חברתי**
 | הרשות מקיימת פעילויות מסוגים שונים לעידוד השתתפות פעילה, מעורבות חברתית, התנדבות ואקטיביזם חברתי בכל הגילים ובכל המגזרים. | תכנית העבודה של המחלקה לנוער כוללת פעולות לקידום מעורבות אזרחית ואקטיביזם חברתי בקרב בני הנוער. |

1. \* התקבל בכנסת ביום כ"ד באדר ב' ה'תשע"א (30 במרס 2011); הצעת החוק ודברי הסבר פורסמו בהצעות חוק הממשלה – 561, מיום כ"ו בשבט ה'תשע"א (31 בינואר 2011), עמ' 410. [↑](#footnote-ref-1)
2. ראה מחוון: [מדדים לאורח חיים דמוקרטי ברשות ובמחלקה לנוער ברשות.](#מדדים)  [↑](#footnote-ref-2)
3. [**נכונות לשירות ומוכנות לצה"ל, חוזר מנכ"ל תשס"ח/3(ג)**](http://cms.education.gov.il/EducationCMS/Applications/Mankal/EtsMedorim/7/7-1/HoraotKeva/K-2008-3c-7-1-2.htm). [↑](#footnote-ref-3)
4. מבוסס על סיכום מאמר [**מתוך: אתר הכנס הישראלי הראשון להטמעת חשיבה תוצאתית, 2009**.](http://beersheva.pisga.edu.gov.il/exl-teacher/DocLib19/%D7%97%D7%A9%D7%99%D7%91%D7%94%20%D7%AA%D7%95%D7%A6%D7%90%D7%AA%D7%99%D7%AA.docx) [↑](#footnote-ref-4)
5. \* התקבל בכנסת ביום כ"ד באדר ב' ה'תשע"א (30 במרס 2011); הצעת החוק ודברי הסבר פורסמו בהצעות חוק הממשלה – 561, מיום כ"ו בשבט ה'תשע"א (31 בינואר 2011), עמ' 410. [↑](#footnote-ref-5)
6. [↑](#footnote-ref-6)
7. [↑](#footnote-ref-7)
8. [↑](#footnote-ref-8)
9. [↑](#footnote-ref-9)
10. [↑](#footnote-ref-10)
11. [↑](#footnote-ref-11)